Diari Oficial de la Generalitat Valenciana


Sumari del DOGV 6215, del 26-02-2010 (2010/1805)

RESOLUCIÓ de 27 de gener de 2010, de la Direcció General de Treball, Cooperativisme i Economia Social, per la qual es disposa el registre i la publicació del conveni col·lectiu de l'empresa Editora de Medios de Valencia, Alicante y Castellón, SA, (Codi núm. 8000422).
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6215

Data del DOGV
:   26-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1805


Data del document
:   27-01-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ de 27 de gener de 2010, de la Direcció General de Treball, Cooperativisme i Economia Social, per la qual es disposa el registre i la publicació del conveni col·lectiu de l'empresa Editora de Medios de Valencia, Alicante y Castellón, SA, (Codi núm. 8000422). [2010/1805]  
Vist el text del conveni col·lectiu de l'empresa Editora de Medios de Valencia, Alicante y Castellón, SA, subscrit per la Comissió Negociadora el dia 21 de desembre de 2009, que està integrada per representants de l'empresa, i per part dels treballadors per membres de la representació unitària, de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball Cooperativisme i Economia Social, de conformitat amb les competències que té transferides segons el Reial Decret 4.105/1982, de 29 de desembre, acorda:  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni,   
Segon  
Disposar que siga publicat en el Diari Oficial de la Comunitat Valenciana.  
València, 27 de gener de 2010.- El director general de Treball, Cooperativisme i Economia Social: Román Ceballos Sancho.  
Iv conveni col·lectiu d'Editora   
de Medios de Valencia, Alicante y Castellón, SA  
CAPÍTOL I  
Àmbit d'aplicació  
Article 1. Àmbit territorial i funcional  
Les normes contingudes en el present conveni col·lectiu regularan les relacions laborals en tots els centres de treball que té Editora de Medios de Valencia, Alicante y Castellón SA, així com els que puguen constituir-se durant la seua vigència.  
L'àmbit territorial d'este conveni se circumscriu a la Comunitat Valenciana.  
Article 2. Àmbit personal  
El present conveni col·lectiu afecta tot el personal que preste els seus servicis en Editora de Medios de Valencia, Alicante y Castellón, SA, en virtut de relació laboral ordinària, siga quina siga la seua modalitat de contractació.  
Queden, per tant, exclosos tots aquells que són titulars d'una relació laboral especial o d'una relació civil de servicis, i específicament:  
a) El personal que realitze funcions d'alta direcció en els termes previstos en el Reial Decret 1382/1985, d'1 d'agost.  
b) Professionals liberals vinculats per contractes civils d'arrendament de servicis.  
c) Els col·laboradors a la peça, independentment que mantinguen una relació continuada amb l'empresa.  
d) Els agents comercials o publicitaris que presten servicis per a Editora de Medios de Valencia, Alicante y Castellón, SA, amb llibertat de representar altres empreses dedicades a igual o diferent activitat.  
Article 3. Àmbit temporal i vigència  
El present conveni entrarà en vigor el dia de la seua firma i tindrà efectes segons determina el seu articulat, i la seua vigència s'estendrà fins al 31 de desembre del 2011.  
Article 4. Denúncia  
La denúncia del conveni es realitzarà per escrit, amb una antelació mínima de tres mesos al seu venciment. En cas que no hi haja denúncia per qualsevol de les parts amb l'antelació mínima ressenyada, el conveni es considerarà prorrogat tàcitament d'any en any.  
Article 5. Garanties  
Les condicions que s'establixen en este conveni col·lectiu tenen la consideració de mínimes i obligatòries, sense perjudici de les condicions individuals més beneficioses.  
A estos efectes, es consideraran condicions més beneficioses constitutives de drets adquirits les que s'hagen atribuït a un o diversos empleats a títol personal i com a tal dret, no les que siguen fruit de l'error, o de la falta de control per part de l'empresa.  
CAPÍTOL II  
Sistema normatiu  
Article 6. Clàusula derogatòria  
A l'entrada en vigor del present conveni col·lectiu queda derogat íntegrament l'anterior i decaiguts tots aquells drets que s'hi reconeixien, llevat dels que també es reconeguen en este, si bé amb el règim jurídic que ara s'establix.  
En tot allò no previst en el present conveni col·lectiu s'ajustarà als usos habituals de l'empresa, a les normes sectorials i professionals que resulten més adequades, sent prioritàries les del sector de premsa i, dins d'elles, les més pròximes en el temps.   
Article 7. Compensació i absorció   
Les millores econòmiques de tota índole que figuren en el present conveni col·lectiu seran compensades o absorbides amb els augments retributius que, directament o indirectament i siga quin siga el seu caràcter, s'establisquen per disposició legal, només en el cas que les variacions econòmiques considerades globalment i en còmput anual resulten més favorables als treballadors que les contingudes en este conveni.  
Article 8. Vinculació a la totalitat   
El que disposa el present conveni col·lectiu constituïx en principi un tot indivisible per això, en el cas que qualsevol decisió administrativa o judicial deixe sense efecte qualsevol de les seues disposicions que constituïsquen contingut essencial d'este o que afecten l'equilibri prestacional d'allò que s'ha rebut per ambdues parts negociadores, el conveni quedarà en la seua totalitat sense efecte, i els contractes de treball de la plantilla passaran a regir-se per les disposicions generals fins que, si és el cas, es concloga un nou acord col·lectiu.  
Article 9. Comissió Paritària  
La Comissió Paritària tindrà competència per a resoldre totes les qüestions que puguen suscitar per a la interpretació i aplicació del que establix el present conveni col·lectiu i que se sotmeten a la seua consideració. Es reunirà en un termini no superior a setanta-dues hores, sempre que ho sol·licite alguna de les parts amb comunicació prèvia escrita.  
La Comissió Paritària estarà formada per una persona en representació dels treballadors de l'empresa i una persona en representació de la direcció de l'empresa, lliurament designades per esta.  
Per a la resolució de les qüestions que es plantegen davant la Comissió Paritària, esta tindrà en compte, si és el cas i subsidiàriament a les disposicions legals i reglamentàries d'aplicació, les normes sectorials i professionals que resulten més adequades per la seua proximitat al supòsit, en particular les de premsa més recent.  
Serà requisit previ ineludible a la interposició de qualsevol conflicte col·lectiu haver plantejat la qüestió davant la Comissió Paritària intentant amb esta un acord majoritari favorable.   
CAPÍTOL III  
Estructura organitzativa  
Article 10. Organització del treball. Direcció  
L'organització i direcció del treball és facultat de la direcció de l'empresa que aplicarà, si és el cas, el règim establit en l'article 64 del vigent Estatut dels Treballadors, respecte a competències de la representació unitària dels treballadors, i la Llei Orgànica de Llibertat Sindical respecte als representants sindicals, si és el cas.  
Article 11. Condicions d'ocupació i contractacions  
1. La determinació, l'establiment i les modificacions de la plantilla, corresponen a la direcció de l'empresa, d'acord amb les seues necessitats i en funció de la innovació tècnica, la racionalització del treball, el sistema d'organització adoptat i el respecte a les normes legals que regulen la matèria.   
2. Editora de Medios de Valencia, Alicante y Castelló, SA, està obligada a informar al Comité, amb una antelació almenys de 30 dies -article 41 de l'Estatut dels Treballadors-, de qualsevol modificació substancial ja siga individual o col·lectiva de les condicions de treball.  
El delegat de personal emetrà informe amb caràcter previ a l'execució d'estes modificacions de plantilla, d'acord amb l'article 64 de l'Estatut dels Treballadors.   
3. Durant el període de vigència del present conveni col·lectiu, l'empresa només podrà eliminar llocs de treball per les causes establides en el vigent Estatut dels Treballadors.   
4. En tot cas, l'empresa propiciarà que, en igualtat de circumstàncies i quan hi haja candidats que segons l'exclusiu criteri de la direcció, complisquen els requisits i reunisquen les condicions d'idoneïtat a este efecte, prevalga la promoció professional interna.  
Article 12. Àrees d'activitat  
En l'empresa es diferencien dues àrees d'activitat: redacció i servicis.  
L'àrea de redacció agruparà les tasques habituals pròpies de l'elaboració literària i gràfica del contingut del periòdic i de les restants publicacions de l'empresa, en els ordres informatiu i d'opinió propis de cada una de les publicacions.  
L'àrea de servicis agruparà el conjunt de funcions instrumentals, auxiliars i de suport de la redacció per a l'elaboració, confecció, distribució, equipament i manteniment necessaris per al funcionament d'aquella, la deguda atenció del personal, el compliment de les disposicions normatives d'aplicació, la seguretat de les persones i les coses i la resta de finalitats inherents a la condició empresarial. Comprendrà tant les de caràcter executiu com les d'assessorament, les tècniques i les administratives o informàtiques.  
Article 13. Grups professionals  
1. En l'àrea de redacció els grups professionals seran els següents:  
Redactor cap.  
Cap de secció.  
Redactor.  
Ajudant de redacció  
2. En l'àrea de servicis els grups professionals seran els següents:  
Director de departament.  
Cap d'àrea.  
Administratius.  
Comercials.  
Tècnics.  
3. La ubicació de cada empleat en un d'estos grups professionals respondrà a criteris objectius, i, en tot cas, s'evitarà que esta classificació atempte contra la dignitat professional dels empleats.  
La caracterització professional de cada un d'estos grups professionals, serà la detallada en l'annex 4.   
Article 14. Nivells salarials  
1. En cada un dels grups professionals abans enunciats s'establirà en funció de la retribució estipulada, un màxim de quatre nivells salarials, més el nivell d'ingrés.   
2. La ubicació de cada empleat en un d'estos nivells salarials serà conseqüència de l'import estipulat per a la seua retribució, excepte el nivell d'ingrés. Una vegada transcorreguts 18 mesos des de la data d'alta de l'empleat si este continua en el nivell d'ingrés, se li aplicarà automàticament l'increment que corresponga al nivell salarial 1.  
3. A l'empleat que siga promocionat a un grup professional superior i estiga enquadrat en el nivell salarial d'ingrés establit per a eixe grup professional, una vegada transcorreguts 18 mesos, se li aplicarà automàticament l'increment que corresponga al nivell salarial 1.  
4. Una comissió composta per un representant dels treballadors i un representant de l'empresa es reunirà almenys dues vegades a l'any per a estudiar i aprovar els ascensos de categoria laboral que siguen pertinents. Esta comissió tindrà en compte la capacitació professional, la dedicació, l'eficiència, la iniciativa, l'experiència, l'augment de responsabilitats, la complexitat de les tasques encomanades al treballador i tot allò que globalment supose una millora en el resultat del seu treball. Tindran potestat per a proposar ascensos de categoria laboral, els representants dels treballadors, els representants de l'empresa, el mateix interessat i els seus superiors jeràrquics. Les decisions es prendran per unanimitat dels membres de la comissió.  
Article 15. Mobilitat funcional  
1. La mobilitat funcional al si de l'empresa no tindrà altres limitacions que les exigides de les titulacions acadèmiques o professionals necessàries per a exercir la prestació laboral i per la pertinença al grup professional. A falta de definició de grups professionals, la mobilitat funcional podrà efectuar-se entre categories professionals equivalents.  
2. La mobilitat funcional per a la realització de funcions no corresponents al grup professional o categories equivalents només serà possible si hi ha raons tècniques o organitzatives que ho justifiquen i pel temps imprescindible per a la seua atenció. En el cas d'encàrrec de funcions inferiors este haurà d'estar justificat per necessitats peremptòries o imprevisibles de l'activitat productiva. L'empresari haurà de comunicar esta situació als representants dels treballadors.  
3. La mobilitat funcional s'efectuarà sempre sense menyscabament de la dignitat del treballador i sense perjudici de la seua formació i promoció professional, i tindrà dret a la retribució corresponent a les funcions que efectivament realitze, excepte en els casos d'encàrrec de funcions inferiors, en què mantindrà la retribució d'origen. No pertocarà invocar les causes de l'acomiadament objectiu d'ineptitud sobrevinguda o de falta d'adaptació en els supòsits de realització de funcions diferents de les habituals com a conseqüència de la mobilitat funcional.  
4. Si com a conseqüència de la mobilitat funcional es realitzen funcions superiors a les del grup professional o a les categories equivalents per un període superior a quatre mesos durant un any o a sis mesos durant dos anys, el treballador serà ascendit. Estes accions seran acumulables. Contra la negativa de l'empresa, i amb un informe previ del Comité o, si és el cas, dels delegats de personal, el treballador podrà reclamar davant de la jurisdicció competent.  
5. Una comissió composta per un representant dels treballadors i un representant de l'empresa es reunirà almenys dues vegades a l'any per a estudiar i aprovar els ascensos de la resta de categories laborals que siguen pertinents. Esta comissió tindrà en compte la capacitació professional, la dedicació, l'eficàcia, la iniciativa, l'experiència, l'augment de responsabilitats, la complexitat de les tasques encomanades al treballador i tot allò que globalment supose una millora en el resultat del seu treball. Tindran potestat per a proposar ascensos de categoria laboral, els representants dels treballadors, els representants de l'empresa, el mateix interessat i els seus superiors jeràrquics. Les decisions es prendran per unanimitat dels membres de la comissió.  
6. El canvi de funcions diferents de les pactades no inclòs en els supòsits previstos en este article requerirà l'acord de les parts o, si no n'hi ha, el sotmetiment a les regles previstes per a les modificacions substancials de condicions de treball o a les que amb este fi s'hagen establit en conveni col·lectiu.  
Article 16. Trasllats  
L'empresa no podrà unilateralment traslladar a cap empleat/treballador d'Editora de Medios de Valencia, Alicante y Castellón, SA, a una altra societat del Grupo Mercantil Unidad Editorial, participada o adscrita, sense informar prèviament als representants dels treballadors, ni sense comptar amb el consentiment de l'empleat/treballador.   
L'empresa elaborarà un procediment intern que regule les condicions de trasllat d'un treballador entre empreses del grup.  
Els trasllats fora dels límits de la província on el treballador exercisca la seua labor, hauran de ser prèviament pactats entre este i l'empresa, la qual, si no hi ha acord, utilitzarà els tràmits que establix l'article 40 del vigent Estatut dels Treballadors.  
En tot cas, en esta matèria, haurà de ser escoltat el delegat de personal.  
CAPÍTOL IV  
Temps de treball  
Article 17. Jornada   
La jornada laboral serà de trenta-sis hores setmanals.  
Per raons justificades es podrà gaudir d'un altre tipus de jornada (intensiva, reduïda, etc.) o d'una distribució irregular de les hores setmanals, amb l'autorització prèvia de la direcció de l'empresa. La seua aplicació haurà de comptar amb el vistiplau de l'afectat i del delegat de personal que vetlarà especialment perquè la distribució regular de la jornada no perjudique la promoció laboral del treballador.  
Si no hi ha acord, l'empresa haurà d'utilitzar les vies previstes en l'article 34 de l'Estatut dels Treballadors.  
Les acumulacions de dies de lliurança treballats només podran ser autoritzades per la direcció de la redacció, amb justificació prèvia del responsable de la secció. Estes acumulacions hauran de ser recuperades com més prompte millor, de la forma que més convinga a les parts implicades.   
Per cada cinc dies treballats, hi haurà dos dies de lliurança, independentment del dia en què es comence el treball en la setmana.  
Durant els mesos d'estiu (juliol i agost) podrà aplicar-se la jornada continuada en aquells departaments en què les necessitats ho permeten i després de ser estudiat per la Comissió paritària.  
Quan l'aplicació dels criteris anteriors done lloc a l'exercici de les facultats representatives que competixen als representants dels treballadors, estos les exerciran conforme a les disposicions legals d'aplicació.  
Article 18. Horari   
1. L'horari i els torns de treball seran els habituals de cada departament.  
2. Les hores d'entrada i eixida del treball s'entenen en punt, amb una tolerància de cinc minuts en l'entrada. El personal de redacció, per les especials característiques del seu treball, no estarà subjecte al que preveu el paràgraf anterior.  
3. Tot el personal inclòs en l'àmbit d'este conveni col·lectiu, haurà de sotmetre's als sistemes de control d'assistència que la direcció de l'empresa estime en cada moment.  
4. En tot cas, des de la perspectiva del treballador individualment considerat, entre el final d'una jornada i el començament de la següent transcorreran com a mínim dotze hores.  
5. En matèria de treball nocturn es tindrà en compte el que disposa la legislació vigent.  
Article 19. Caps de setmana i festius   
Per raó de la particularitat del treball en premsa, durant els caps de setmana i festius es prestaran els servicis necessaris per a l'edició i distribució del periòdic i qualsevol altra publicació complementària o no a este.  
Els festius que es realitzen al llarg de la setmana hauran de ser treballats en cada secció per un nombre de redactors semblant al que els fa diumenges. La seua acumulació ha de ser gaudida tan prompte com siga possible, llevat d'excepcions autoritzades per la direcció del periòdic.  
Article 20. Hores extraordinàries  
1. En matèria de prolongació de jornada i hores extraordinàries es tindrà en compte el que disposa l'Estatut dels Treballadors i les altres normes d'aplicació.  
2. Per les peculiaritats del treball periodístic, les hores extraordinàries que resulten necessàries per a l'acabament d'un tiratge, el tancament del periòdic, la reparació d'una avaria o qualsevol altra causa concreta no imputable a l'organització de la producció, seran considerades d'obligada realització, sense perjudici de ser pagades com a hores extraordinàries.  
3. L'empresa evitarà en la mesura del que siga possible la realització d'hores extraordinàries contractant nou personal quan les jornades de treball habituals no siguen suficients per a atendre les necessitats de treball de l'empresa i així es constate en un termini continuat superior a tres mesos.  
Article 21. Vacances  
Tot el personal afectat pel present conveni tindrà dret a trenta-un dies naturals a l'any de vacances o la seua part proporcional al temps treballat, que seran repartits en torn durant tot l'any, segons les necessitats del servici en cada secció o tasca.  
En aquells casos en què siga possible, la direcció procurarà que el gaudi de les vacances coincidisca amb els mesos d'estiu.  
A efectes del còmput de vacances, es prendrà com a període de referència el comprés entre l'1 de gener i el 31 de desembre.  
Quan es cause baixa en l'empresa, es descomptaran de la liquidació els dies de vacances gaudits que excedisquen de la part proporcional al temps de treball efectiu fins al 31 de desembre.  
Per la consideració que tenen els dies naturals, el període de vacances no podrà començar en cap cas en dia festiu o que corresponga al descans setmanal.  
Els treballadors de redacció diària, sempre que els siga possible, agafaran setmanes naturals (de dilluns a diumenge). Els treballadors que gaudisquen de tres dies de vacances en una setmana lliuraran els dos dies corresponents. Si se'n gaudixen quatre o cinc, es lliurarà un sol dia eixa setmana.  
El dia 1 de març de cada any acabaran tots els drets de vacances i lliurances de l'any anterior i, per tant, qui tinga dies pendents els perdrà, llevat dels casos personals que siguen autoritzats per la direcció del periòdic.  
CAPÍTOL V  
Contractació i promoció  
Article 22. Contractació temporal   
1. L'empresa únicament podrà subscriure contractes temporals per les següents causes i duracions:  
a) Per a la realització d'una obra o servici determinats, amb autonomia i substantivitat pròpia dins de l'activitat de l'empresa i amb duració incerta. La duració del contracte vindrà determinada per la de l'obra o servici de què es tracte.  
b) Per acumulació de tasques, excés de comandes o circumstàncies del mercat que així ho exigisquen, encara que es tracte de l'activitat normal de l'empresa. La duració serà per un màxim de sis mesos dins d'un període de dotze mesos, comptats a partir del moment en què es produïsquen les causes ressenyades.  
c) Per substitució de treballadors amb dret a reserva de lloc de treball, en supòsits de malaltia, maternitat, vacances o qualsevol altre que justifique legalment la interrupció del treball o la suspensió del contracte; s'haurà d'especificar el nom del substituït i la causa de la substitució. La duració en este cas vindrà determinada per la de la interrupció o suspensió del substituït, que només podrà prolongar-se pel temps indispensable per a efectuar ordenadament el relleu.  
d) Per qualsevol altra causa que siga establida legalment en el període de vigència del present conveni.  
2. Adquiriran la condició de treballadors fixos en l'empresa aquells que hagen sigut titulars d'un contracte dels amunt especificats l'objecte dels quals s'haja desnaturalitzat per causes alienes a la voluntat de l'empleat, trencant-se així el principi de causalitat que presidirà en tot cas la contractació temporal.  
Així mateix, produirà l'adquisició de fixesa l'encadenament de contractes temporals durant més de divuit mesos.  
En tot cas, l'empresa tindrà en compte l'acumulació d'antiguitat dels contractes temporals que pertoque quan el treballador s'incorpore a la plantilla com a fix.  
3. Contractes en pràctiques: esta modalitat de contractació temporal s'utilitzarà respecte a llicenciats i titulats, sense experiència professional, dins dels quatre anys immediatament següents a l'obtenció del títol. El seu nivell salarial serà el que figura en l'annex 2 com nivell d'ingrés.  
4. Els contractes a temps parcial podran subscriure's d'acord amb les condicions que la legislació vigent establisca en cada cas.  
5. La Comissió Paritària exercirà en esta matèria les facultats que legalment li corresponguen.  
Article 23. Períodes de prova  
1. La duració dels períodes de prova per al personal de nou ingrés en Editora de Medios de Valencia, Alicante y Castellón, SA, excepte pacte individual, serà de sis mesos per als llicenciats i de dos mesos per a la resta del personal. En tot cas, per als periodistes el període de prova serà sempre de sis mesos.  
2. Durant el període de prova el treballador tindrà els drets i les obligacions corresponents a la seua categoria professional i al lloc de treball que exercisca com si fóra de plantilla, excepte els derivats de la resolució de la relació laboral que podran produir-se a instància de qualsevol de les parts durant el seu transcurs sense necessitat preavís ni al·legació de causa i sense que cap d'elles tinga dret a indemnització.   
3. Una vegada transcorregut el període de prova sense que s'haja produït el desistiment, el contracte produirà plens efectes, i es computarà el temps dels servicis prestats en l'antiguitat del treballador.  
Article 24. Ingressos   
1. La determinació de les condicions exigibles per al personal de nou ingrés serà facultat de la direcció de l'empresa, dins del marc que en política d'ocupació establix la legislació vigent, respectant les competències que en esta matèria atorga l'article 64 de l'Estatut dels Treballadors als delegats de personal.  
2. El personal de nou ingrés no podrà estar fent cap altre treball subjecte a cotització a la Seguretat Social, exceptuant aquelles contractacions que es realitzen a temps parcial per a cobrir les lliurances del personal dels distints departaments de l'empresa. L'empresa donarà a conéixer les vacants existents amb quinze dies d'antelació, així com els requisits exigibles en cada cas per a cobrir-les. Mereixeran especial consideració els treballadors amb experiència en el sector que es troben en desocupació.  
3. En els processos de selecció i contractació de personal nou, serà exigible a este la màxima veracitat en aquelles dades personals i professionals que puguen afectar d'alguna manera el desenvolupament posterior de la relació laboral. L'ocultació o el falsejament de dades serà cuasa justificativa de l'extinció del contracte.  
Les baixes en l'empresa de treballadors amb contracte indefinit es cobriran mitjançant les modalitats contractuals més adequades a les necessitats empresarials, la causa de la baixa, la situació del mercat i el perfil dels candidats. En qualsevol dels casos, globalment el percentatge de contractes indefinits en l'empresa es mantindrà en els paràmetres existents a la firma del present conveni.  
CAPÍTOL VI  
Deures específics de l'activitat periodística  
Article 25. Propietat intel·lectual  
1. A Editora de Medios de Valencia, Alicante y Castellón, SA, com a editora del periòdic El Mundo, incloent-hi els seus suplements i revistes, tant en la seua edició impresa com digital, li resulta d'aplicació el que disposa l'art. 8 de la Llei 1/1996, de Propietat Intel·lectual.  
2. La cessió de drets d'explotació es regirà pel que disposa l'art. 51.2 de la Llei de Propietat Intel·lectual:  
«A falta de pacte escrit, es presumirà que els drets d'explotació han sigut cedits en exclusiva i amb l'abast necessari per a l'exercici de l'activitat habitual de l'empresari en el moment de l'entrega de l'obra realitzada en virtut de la dita relació laboral».  
3. Amb caràcter general, les aportacions escrites i fotogràfiques del personal de plantilla a les publicacions periòdiques d'Editora de Medios de Valencia, Alicante y Castellón, SA, es presumixen constitutives d'informacions de premsa i elements instrumentals al servici de la notícia.  
4. Editora de Medios de Valencia, Alicante y Castellón, SA, haurà de respectar el dret de paternitat en tots aquells casos en què per les característiques de l'aportació literària o gràfica càpia justificadament entendre que hi ha una paternitat inviolable i, en conseqüència, Editora de Medios de Valencia, Alicante y Castellón, SA, no podrà alterar ni modificar les característiques particulars d'estes, respectant la integritat de les dites aportacions.  
Article 26. Conflicte d'interessos  
1. Els empleats evitaran cuidadosament situar-se en posició de conflicte d'interessos, és a dir, titularitzar o intervindre en negocis, activitats o operacions de qualsevol índole, mercantils o no, que puguen suscitar en ell interessos, adhesions o expectatives que entren en col·lisió amb els propis de l'empresa.  
2. En particular, evitarà participar en empreses proveïdores d'Editora de Medios de Valencia, Alicante y Castellón, SA, o d'altres societats del grup editorial a què esta pertany.  
Article 27. Deure d'abstenció competencial  
1. S'estimarà concurrència deslleial, no sols la prestació de servicis laborals, civils o mercantils per a qualsevol altre empresari del sector o per a aquelles empreses o mitjans les activitats dels quals puguen en alguna forma afectar negativament les pròpies de l'empresa, sinó també les negociacions tendents a esta prestació o a l'obtenció de qualsevol avantatge per a l'empleat sempre que s'utilitzen dades de l'empresa, violant-se així el deure de secret.  
2. El personal que cobre plus de dedicació exclusiva, només podrà col·laborar amb un altre mitjà informatiu amb l'autorització prèvia específica i per escrit, segons instruccions respecte d'això de la Direcció de Recursos Humans. La resta del personal haurà de notificar esta circumstància i no incórrer en competència deslleial.  
CAPÍTOL VII  
Interrupcions i suspensions del contracte  
Article 28. Permisos  
1. Els treballadors afectats pel present conveni col·lectiu tindran dret, amb avís previ i justificació, a absentar-se del treball amb dret a remuneració, d'acord amb el que preveu l'article 37.3 de l'Estatut dels Treballadors, per les causes següents i pels temps que s'hi indica:  
a) Per matrimoni o celebració equivalent de la unió de parelles de fet legalment constituïdes: quinze dies naturals.  
b) Per naixement o adopció: set dies naturals.  
c) Per malaltia greu o operació quirúrgica: cinc dies naturals.  
d) Per mort dins de la província: tres dies naturals.  
e) Per mort fora de la província: cinc dies naturals.  
f) Per trasllat de domicili habitual dins de la província: dos dies naturals.  
g) Per trasllat de domicili habitual fora de la província: quatre dies naturals.  
2. Els treballadors/les treballadores, per lactància natural o artificial d'un fill menor de nou mesos, tindran dret a una hora d'absència del treball, que podran prendre segons la seua conveniència. La treballadora podrà elegir el temps i la manera del gaudi comunicant-ho a la direcció de l'empresa. Així mateix podrà acumular el període de lactància en 27 dies naturals a gaudir immediatament després de la baixa maternal. L'acumulació podrà no assolir els deu mesos d'edat del fill, en este cas es reduiran quatre dies per cada mes acumulat dels 27 dies naturals. En el cas que entre l'inici i el fi de l'acumulació, la treballadora passe a situació d'excedència, se li descomptaran de la seua liquidació d'havers quatre dies per cada mes que falte perquè el menor complisca el 10 mesos o perquè es tinga l'edat fins a la qual s'ha pactat l'acumulació. La treballadora haurà d'informar de la seua decisió d¡acumular les hores de lactància amb una antelació no inferior a trenta dies. Este permís podrà ser gaudit pel pare en els termes fixats en l'article 37.4 de l'Estatut dels Treballadors.  
3. Tindran el caràcter de permisos particulars retribuïts aquells que per causa particular no específicament compresa en les mencionades abans, puguen obtindre de l'empresa els treballadors. En cap cas es podran prendre al principi o al final de les vacances, en ponts ni abans o després de dies festius-  
Per a obtindre els permisos s'hauran d'exposar raonadament els fets que podran donar lloc a la seua concessió. Estos permisos seran de tres dies.   
4. Tots els treballadors tindran dret a llicència no retribuïda per un període màxim de tres mesos. Editora de Medios de Valencia, Alicante y Castellón, SA, es compromet a estudiar les sol·licituds de permisos no retribuïts superiors a tres mesos i inferiors a un any. En els permisos retribuïts inferiors a un any el reingrés del treballador serà automàtic al seu anterior lloc de treball.  
5. Tant en els permisos retribuïts com en els no retribuïts, l'empresa, en cas de concessió, podrà, tanmateix, amb consulta prèvia amb el delegat de personal, posposar el seu període de gaudi per necessitats organitzatives o funcionals.  
6. Els empleats d'Editora de Medios de Valencia, Alicante y Castellón, SA, que, per raons de guarda legal, tinguen a la seu atenció directa algun menor de sis anys o un disminuït físic o psíquic que no exercisca una altra activitat retribuïda, tindran dret a una reducció de la jornada de treball, amb disminució proporcional de salari, entre, almenys, un vuité i un màxim de la meitat de la duració de la dita jornada.   
Els empleats d'Editora de Mitjans de València, Alacant i Castelló, SA, que per raons de guarda legal, tinguen a la seua atenció directa un menor entre deu i dotze anys, tindran dret a una reducció de la jornada de treball, amb disminució proporcional de salari entre almenys un terç i un màxim de la meitat de la duració de la dita jornada. Si el menor patix alguna limitació física o psíquica o malaltia greu que justifique la mencionada ampliació, esta reducció es podrà ampliar fins a l'edat de quinze anys.   
La comissió paritària redactarà, en un termini de 90 dies després de la firma del conveni un procediment per a la possibilitat d'acumular esta reducció en termes de jornada anual i no diària per mutu acord.  
7. El permís de maternitat s'amplia fins a 18 setmanes a partir del naixement del segon fill i successius. Addicionalment, la mare podrà gaudir d'una setmana més, fins a completar les 19 setmanes com a permís no retribuït.  
Este permís podrà ser gaudit pel pare en els termes fixats en l'article 48.4 de l'Estatut dels Treballadors  
Article 29. Excedències  
1. Tots els treballadors d'Editora de Medios de Valencia, Alicante y Castellón, SA, podran accedir a la situació d'excedència forçosa en els termes establits en el vigent Estatut dels Treballadors.  
2. El treballador amb almenys una antiguitat en l'empresa d'un any podrà sol·licitar excedència voluntària per un termini no inferior a quatre mesos i no superior a cinc. Excepte quan es tracte d'obtindre esta situació per a incorporar-se a qualsevol altre mitjà de comunicació escrit públic o privat, en este cas la concessió d'excedència serà plenament discrecional per part de la direcció de l'empresa, que podrà autoritzar-la o no en funció de les circumstàncies concurrents en cada cas.  
La petició d'excedència haurà de cursar-se per escrit a la direcció de l'empresa amb expressió de causa. La sol·licitud es resoldrà igualment per escrit dins dels trenta dies següents, en cas de denegació se n'expressarà la causa.  
3. El fet de treballar o col·laborar per a qualsevol altre mitjà de comunicació escrit durant el període d'excedència, llevat que s'haja fet constar així en la sol·licitud, suposarà renúncia per part del treballador al seu dret de reingrés preferent en Editora de Medios de Valencia, Alicante y Castellón, SA, i causarà baixa definitiva en esta a partir del moment en què l'empresa conega fefaentment la dita circumstància.  
4. En aplicació del número 5 de l'article 46 del vigent Estatut dels Treballadors, el treballador excedent conserva només un dret preferent al reingrés en les vacants del seu grup professional que es produïsquen en l'empresa. Respecte d'això, el treballador que estiga excedent entre un any i dos anys i mig s'haurà d'incorporar a l'empresa en un termini màxim de sis mesos a partir de l'acabament de la data d'excedència. Amb esta finalitat, l'empresa, en la mesura que la llei ho permeta, cobrirà les vacants del personal en excedència per mitjà de contractes l'acabament dels quals coincidisca amb el previsible reingrés del personal en gaudi del seu dret d'excedència.  
La Comissió Paritària tindrà competència per a dirimir els conflictes que es puguen suscitar en l'aplicació d'este apartat.  
En qualsevol cas per als supòsits d'excedències, permisos i altres causes d'interrupció o suspensió dels contractes, es tindran en compte les necessitats de cada secció, així com les del conjunt del periòdic.  
L'empresa, en tot moment, mantindrà informat al delegat de personal d'aquelles situacions d'excedència que es produïsquen, així com de les incidències que puguen sorgir.  
CAPÍTOL VIII  
Retribució  
Article 30. Criteris generals  
1. Es consideraran salarials totes les retribucions percebudes pels empleats que es vinculen a l'exercici efectiu de les seues funcions laborals, i no les que es reben per qualsevol altra causa, per la mera adscripció a l'empresa o per finalitats específiques alienes al treball prestat.  
2. Tots els imports consignats en este conveni es consideraran bruts, i s'hauran de practicar sobre ells les retencions legals que pertoquen per raons fiscals, de Seguretat Social, ordres judicials de retenció o embargament o qualsevol altre imperatiu legal.  
3. L'empresa pagarà per la prestació d'igual treball el mateix salari en tots els seus conceptes, sense cap discriminació per raó de sexe.  
Article 35. Conceptes retributius  
1. La retribució salarial es compondrà de dues parts, la fixa i la variable. La fixa, tindrà els imports que es detallen per grups professionals i nivells en l'annex 2. Estos imports inclouen la dedicació exclusiva i la lliure disposició  
2. La variable serà l'establida de comú acord amb el treballador, o concedida discrecionalment per la direcció de l'empresa, sempre en funció de la disponibilitat, l'esforç, la dificultat o la consecució dels objectius proposats. Els contractes de treball individuals fixaran el règim jurídic corresponent.  
El complement d'empresa serà el concepte per mitjà del qual s'incrementarà el salari fix de conveni fins a aconseguir les retribucions estipulades per contracte individual.   
3. Al salari fix bàsic de conveni es podrà afegir algun dels complements següents:  
a) Lliure disposició i dedicació exclusiva: estarà constituït per l'import contractualment assignat per a estos conceptes sota el criteri de referència d'un 20 per 100, aproximadament, de la retribució salarial fixa individual, que no haurà de considerar-se acumulatiu.  
b) Complement personal d'antiguitat: estarà referit per triennis de quantia fixa a raó de 44,96 € bruts mensuals per cada un d'ells, estos triennis començaran a computar des de l'1 de gener de 2005.  
c) Guàrdies cap de setmana: durant els caps de setmana en què es presten servicis es percebran els imports complementaris següents:  
Per cada cap de setmana: 247,95 €, a raó de 123,97 € per dia.  
Queden exclosos del pagament de la quantitat per guàrdia de cap de setmana els que no realitzen la seua labor de cap de setmana.  
d) Plus per treball en dia festiu: es pagarà incrementant en un 80 per 100 el salari ordinari-dia. Els dies de Nadal, Cap d'Any i Dijous Sant es pagarà el 150 per 100 del salari ordinari-dia.  
e) Els complements tractats en els apartats b) i c) del present article, seran actualitzats d'acord al IPC real publicat de l'any anterior.  
Article 36. Pagues extraordinàries  
Les pagues extraordinàries en Editora de Medios de Valencia, Alicante y Castellón, SA, seran:  
a) Paga de vacances: serà feta efectiva en el mes de juny respecte a les retribucions percebudes pel treballador durant el semestre natural anterior a la seua percepció, és a dir, es meritarà referida al període comprés entre l'1 de gener i el 30 de juny, i serà proporcional al temps treballat efectivament en el dit període.  
b) Paga de Nadal: serà feta efectiva en el mes de desembre respecte a les retribucions percebudes pel treballador durant el semestre natural anterior a la seua percepció, és a dir, es meritarà referida al període comprés entre l'1 de juliol i el 31 de desembre, i serà proporcional al temps treballat efectivament en el dit període.  
c) Paga extra de febrer: serà feta efectiva en el mes de febrer, respecte a les retribucions percebudes pel treballador durant l'any natural anterior a la seua percepció, és a dir, es meritarà referida al període comprés entre l'1 de gener i el 31 de desembre, i serà proporcional al temps treballat efectivament en el dit període.  
Article 37. Meritacions extrasalarials  
1. En cas d'ús autoritzat de vehicle propi, l'empresa pagarà als treballadors la quantitat de 0,30 euros per quilòmetre a partir de la firma del present conveni col·lectiu.  
2. El pagament de taxis només procedirà en cas d'autorització del responsable de cada secció. Els rebuts a cobrar hauran d'especificar el trajecte. Com a criteri general, no es pagaran taxis o cap transport des del desplaçament de la residència habitual al lloc de la informació o centre de treball, ni als que cobren plusos de nocturnitat. No obstant això, la Comissió Paritària podrà establir normes d'aplicació per a la gestió d'este pagament.  
3. Vals de menjar: l'empresa distribuirà als treballadors, fins a la categoria de redactor cap inclosos, o a la que es puga assimilar en els distints departaments, 22 vals de menjar mensuals, excepte el mes de vacances, per valor de 9 - cada u. En els anys següents de vigència del present conveni col·lectiu, l'import serà l'equivalent al límit fiscal que establisca la llei d'aplicació. Estos vals de menjar únicament es podran utilitzar en els restaurants concertats per l'empresa.   
4. Despeses de manutenció: seran satisfetes per mitjà del pagament d'una dieta pels imports següents:  
a) Dieta nacional: 62,31 euros.  
b) Dieta internacional: 203,06 euros  
Estos valors són aplicables a partir de la firma del present conveni col·lectiu.  
Article 39. Increments  
Durant la vigència del present conveni col·lectiu les retribucions fixes de caràcter salarial previstes experimentaran anualment els increments següents:   
Per a l'any 2008:   
A) Increment del IPC real sobre els salaris fixos dels empleats. La resta dels conceptes recollits en el present conveni ja han sigut actualitzats segons el IPC real.   
B) A fi de millorar el poder adquisitiu dels empleats, s'acorda una gratificació extraordinària vinculada al compliment del pressupost d'ingressos nets de publicitat local l'empresa, conforme a la taula següent:  
Compliment% Pressupost % Gratificació extraordinària  
Des de 100% fins a 104,9% . . . . . . . . . . . . . . . . . . . . . . . . . 2,30  
Des de 105% fins a 109,9% . . . . . . . . . . . . . . . . . . . . . . . . . 2,95  
Des de 110% fins a 114,9% . . . . . . . . . . . . . . . . . . . . . . . . . 3,60  
Des de 115% fins a 119,9% . . . . . . . . . . . . . . . . . . . . . . . . . 4,25  
Des de 120% fins a 124,9% . . . . . . . . . . . . . . . . . . . . . . . . . 4,90  
Des de 125% fins a 129,9% . . . . . . . . . . . . . . . . . . . . . . . . . 5,55  
Més de 130% . . . . . . . . . . . . . . . . . . . . . . . . . . . . . . . . . . - 6,20  
C) Si la venda al número de l'any 2008 arriba al 105% del pressupost, un pagament no consolidable de 250- lineals per empleat, a pagar en el mes de juliol de 2009.  
Si la venda al número de l'any 2008 arriba al 110% del pressupost, un pagament no consolidable de 600- lineals per empleat, a pagar en juliol de 2009.  
Per a l'any 2009:   
A) Increment de l'IPC real sobre els conceptes recollits en el present conveni.   
B)) A fi de millorar el poder adquisitiu dels empleats, s'acorda una gratificació extraordinària vinculada al compliment del pressupost d'ingressos nets de publicitat local l'empresa, conforme a la taula següent:  
Compliment % Pressupost % Gratificació extraordinària  
Des de 100% fins a 104,9% . . . . . . . . . . . . . . . . . . . . . . . . . 2,30  
Des de 105% fins a 109,9% . . . . . . . . . . . . . . . . . . . . . . . . . 2,95  
Des de 110% fins a 114,9% . . . . . . . . . . . . . . . . . . . . . . . . . 3,60  
Des de 115% fins a 119,9% . . . . . . . . . . . . . . . . . . . . . . . . . 4,25  
Des de 120% fins a 124,9% . . . . . . . . . . . . . . . . . . . . . . . . . 4,90  
Des de 125% fins a 129,9% . . . . . . . . . . . . . . . . . . . . . . . . . 5,55  
Més de 130% . . . . . . . . . . . . . . . . . . . . . . . . . . . . . . . . . . - 6,20  
C) Si la venda al número de l'any 2009 arriba al 110% del pressupost, un pagament no consolidable de 625- lineals per empleat, a pagar en juliol de 2010.  
Per a l'any 2010:   
A) Increment de l'IPC real sobre els conceptes recollits en el present conveni.   
B) A fi de millorar el poder adquisitiu dels empleats, s'acorda una gratificació extraordinària vinculada al compliment del pressupost d'ingressos nets de publicitat local l'empresa, conforme a la taula següent:  
Compliment% Pressupost % Gratificació extraordinària  
Des de 100% fins a 104,9% . . . . . . . . . . . . . . . . . . . . . . . . . 2,30  
Des de 105% fins a 109,9% . . . . . . . . . . . . . . . . . . . . . . . . . 2,95  
Des de 110% fins a 114,9% . . . . . . . . . . . . . . . . . . . . . . . . . 3,60  
Des de 115% fins a 119,9% . . . . . . . . . . . . . . . . . . . . . . . . . 4,25  
Des de 120% fins a 124,9% . . . . . . . . . . . . . . . . . . . . . . . . . 4,90  
Des de 125% fins a 129,9% . . . . . . . . . . . . . . . . . . . . . . . . . 5,55  
Més de 130% . . . . . . . . . . . . . . . . . . . . . . . . . . . . . . . . . . - 6,20  
C) Si la venda al número de l'any 2010 arriba al 110% del pressupost, un pagament no consolidable de 650- lineals per empleat, a pagar en juliol de 2011.  
Per a l'any 2011:   
A) Increment de l'IPC real sobre els conceptes recollits en el present conveni.   
B) A fi de millorar el poder adquisitiu dels empleats, s'acorda una gratificació extraordinària vinculada al compliment del pressupost d'ingressos nets de publicitat local l'empresa, conforme a la taula següent:  
Compliment% Pressupost % Gratificació extraordinària  
Des de 100% fins a 104,9% . . . . . . . . . . . . . . . . . . . . . . . . . 2,30  
Des de 105% fins a 109,9% . . . . . . . . . . . . . . . . . . . . . . . . . 2,95  
Des de 110% fins a 114,9% . . . . . . . . . . . . . . . . . . . . . . . . . 3,60  
Des de 115% fins a 119,9% . . . . . . . . . . . . . . . . . . . . . . . . . 4,25  
Des de 120% fins a 124,9% . . . . . . . . . . . . . . . . . . . . . . . . . 4,90  
Des de 125% fins a 129,9% . . . . . . . . . . . . . . . . . . . . . . . . . 5,55  
Més de 130% . . . . . . . . . . . . . . . . . . . . . . . . . . . . . . . . . . - 6,20  
C) Si la venda al número de l'any 2011 arriba al 110% del pressupost, un pagament no consolidable de 650- lineals per empleat, a pagar en juliol de 2011.  
CAPÍTOL IX  
Prestacions socials  
Article 40. Bestretes i préstecs  
1. Tot el personal d'Editora de Medios de Valencia, Alicante y Castellón, SA, té dret a sol·licitar una bestreta igual a l'import líquid de la seua nòmina mensual, que haurà de reintegrar en el mes següent en què se sol·licite, en cas contrari es descomptarà de la nòmina següent.  
2. Els treballadors podran sol·licitar a l'empresa un préstec sense interés fins a l'import de tres mensualitats del seu salari net. El termini d'amortització no podrà ser superior a dotze mesos. No podran sol·licitar-se estos préstecs durant el període de prova, ni concedir-se per un termini d'amortització superior al que reste de vigència del contracte.   
A estos efectes es produiran els descomptes oportuns en nòmina.  
Article 41. Assegurança col·lectiva de vida  
Amb independència de la cobertura dels riscos derivats d'accidents de treball i malalties professionals que amb caràcter obligatori s'han de contractar a través de la Seguretat Social o Mútua Patronal, la direcció de l'empresa ha contractat, al seu càrrec, una assegurança de vida i accidents per a tot el personal de l'empresa, l'assegurat haurà de complir els requisits que establix la companyia asseguradora. El capital assegurat es basa en els supòsits següents:  
1. Per mort natural: 30.000 €.  
2. Per invalidesa absoluta i permanent: 30.000?.  
3. Per mort en accident: 60.000 €.  
4. Per mort en accident de circulació: 90.000 €.  
5. Per invalidesa absoluta i permanent per accident: 60.000 €.  
6. Per invalidesa absoluta i permanent per accident de circulació: 90.000 €  
Les esmentades cobertures seran vàlides mentre el treballador es trobe en situació d'alta en la Seguretat Social a càrrec d'Editora de Medios de Valencia, Alicante y Castellón, SA.  
Article 42. Ajuda d'ulleres  
S'establix una ajuda de reposició d'ulleres, lents o intervenció de cirurgia refractària, xifrada en 300 euros anuals. El treballador haurà d'entregar la corresponent factura amb expressió de les seus dades personals, així com el detall de la compra, al departament de personal.  
Esta quantitat es pagarà durant tota la vigència del conveni .   
Article 43. Ajuda per naixement de fill  
S'establix una ajuda per naixement de fill de 600 euros. Esta quantitat serà pagada una sola vegada en la nòmina. El treballador entregarà en el departament de personal fotocòpia del full del llibre de família on figure el fill o la partida de naixement.  
Esta quantitat es pagarà durant tota la vigència del conveni .  
CAPÍTOL X  
Jubilació parcial   
Article 44. Jubilació parcial. L'empresa establirà un plans de jubilació parcial amb les característiques següents:  
Durant l'últim trimestre de cada any l'empresa oferirà un nombre de places de jubilació parcial d'acord amb el càlcul següent:  
a) Un mínim d'un 10% de les persones que complisquen almenys 61 anys d'edat durant l'any següent.   
b) Si el resultat fora major que zero i menor que un, s'oferiria almenys una plaça.  
A estes places podran optar aquells treballadors que complisquen els requisits legals que existisquen per a la jubilació parcial en el moment d'optar a ella i que reduïsquen el màxim legal permés de la jornada per al contracte de relleu que es realitze. Des de la data de comunicació de les vacants s'obrirà un termini de quinze dies per a optar a elles. Cas que es presente un nombre més gran de demandants que de places la selecció es farà per rigorós ordre d'antiguitat en l'empresa.  
Esta regulació estarà en vigor mentre hi haja una norma legal d'aplicació respecte de la jubilació parcial en els mateixos o semblants termes que l'actual Llei 40/ 2007 que modifica el Reial Decret Legislatiu 1 / 1994, de 20 de juny  
CAPÍTOL XI  
Formació  
Article 45. Intensificació de la política de formació  
Durant la vigència d'este conveni col·lectiu la direcció de l'empresa intensificarà la política de formació actualment aplicada, estudiant la seua possible extensió a camps aliens als considerats fins ara.  
A estos efectes, el delegat de personal presentarà per al seu estudi un memoràndum de necessitats i prioritats, amb indicació dels treballadors particularment afectats, l'extensió dels períodes formatius i la incidència sobre l'exercici del treball que estes actuacions ocasionaran.  
Article 46. Criteris a aplicar inicialment  
Excepte i fins que s'aconseguisca un acord distint durant la vigència d'este conveni, seguiran aplicant-se els criteris fins ara seguits, és a dir:  
1r. Amb independència dels acords formatius concrets que l'empresa puga concertar amb universitats, escoles tècniques i/o de formació professional a tots els nivells la direcció continuarà amb la seua política de formació per al personal de plantilla, per mitjà de plans anuals que implementen la contínua capacitació professional i posada al dia en les respectives tasques i especialitats.  
2n. Els plans de formació, així com les distintes accions formatives que s'hi prevegen, seran elaborats i organitzats per la direcció, la qual determinarà en cada cas els departaments a què van dirigits i les persones que hi ha d'assistir.  
El delegat de personal, en representació dels treballadors, participarà, no obstant això, en el desenvolupament i la implantació dels distints plans i accions, hi haurà de ser informat sobre això pel responsable de formació amb la màxima antelació possible. Així mateix, el delegat de personal presentarà regularment les necessitats de cursos de formació a l'empresa.   
3r. Els cursos de formació estaran classificats d'acord amb les categories següents:  
a) Cursos de reconversió o reciclatge professional.  
Tindran esta consideració totes aquelles accions formatives dirigides a reconvertir treballadors la funció o lloc de treball dels quals s'haja declarat obsolet com a conseqüència d'una modificació substancial en el seu contingut, ja siga per canvi d'ofici, introducció de noves tecnologies o necessitats de rendibilitat o racionalització del treball.  
Les accions enquadrades en esta categoria seran d'assistència obligatòria per part dels treballadors a qui vagen dirigides i tindran lloc preferentment dins de la seua jornada laboral. Quan això no siga possible en tots el casos, es realitzaran fora de jornada, compensant els treballadors el temps utilitzat per esta circumstància.  
b) Cursos de perfeccionament professional per al desenvolupament o actualització del lloc de treball.  
Tindran esta consideració totes aquelles accions formatives dirigides a millorar la qualificació professional dels treballadors en aspectes propis del seu ofici que, sense ser imprescindibles per al normal desenvolupament de les seus comeses, puguen resultar convenients de cara a l'evolució professional futura dels distints llocs de treball.  
Les accions enquadrades en esta categoria seran d'assistència recomanada, i podran tindre lloc dins o fora de jornada, amb les següents particularitats.  
b.1) Si es produïxen dins de jornada, els treballadors que hi assistixen, d'entre els designats per la direcció, hauran de recuperar part del temps emprat en esta formació, a raó de trenta minuts per cada hora invertida.  
b.2) Si es realitzen fora de jornada, el treballador tindrà dret a un dia de permís acumulable a vacances per cada catorze hores efectives de formació. Quan l'assistència a estos cursos tinga lloc en dies de lliurança del treballador, la compensació a efectuar per esta circumstància serà d'un dia de lliurança addicional per cada deu hores de formació en estos dies.  
Per a tindre dret a la compensació per assistència a què es referix el paràgraf anterior serà requisit imprescindible l'assistència continuada i completa del treballador a totes les sessions, excepte casos de força major degudament justificats.   
c) Cursos de perfeccionament en matèries no estrictament necessàries per al lloc de treball.  
Qualssevol altres accions formatives que puguen plantejar-se fora dels supòsits previstos en els apartats a) i b) tindran caràcter voluntari, i si es realitza fora de jornada l'assistència a estes no donarà dret a compensació de cap tipus: en el cas de tindre lloc dins de la jornada, podrà exigir-se la recuperació del temps invertit en aquelles.  
Este mateix criteri s'aplicarà quan treballadors no enquadrats en accions formatives concretes desitgen incorporar-s'hi, sense perjudici que en qualsevol cas haja de ser prèviament sol·licitat a la direcció i autoritzat per esta.  
4t. L'enquadrament de les distintes accions formatives en una o altra de les categories previstes en el punt 3 es durà a terme per la direcció amb caràcter previ al seu inici, tenint en compte, si és el cas, les facultats del delegat de personal segons s'ha assenyalat en el punt 2.  
5t. Les accions formatives que es realitzen a l'empara de plans estatals o autonòmics municipals de formació contínua es regiran per les condicions específiques que es recullen en estos plans.  
CAPÍTOL XII  
Salut laboral  
Article 47. Propòsit general  
Les parts negociadores coincidixen a considerar la prevenció de riscos laborals com un propòsit prioritari en les relacions laborals de l'empresa, i comprometen la seua més ferma voluntat de col·laboració respecte d'això en els seus àmbits respectius.  
Article 48. Obligacions de l'empresa  
L'empresa, en funció del volum de la seua plantilla i de les activitats específiques que s'hi realitzen en cada moment, executarà les previsions de la Llei 31/1995 i els seus reglaments de desplegament amb el major interés i diligència, i específicament:  
a) Garantint la seguretat i salut dels treballadors al seu servici en tots els aspectes relacionats amb el treball.  
b) Duent a terme una acció permanent a fi de perfeccionar els nivells de protecció que existisquen i aplicant les tecnologies accessibles i més adequades per a l'activitat de l'empresa.  
c) Complint els deures formals que la Llei de Prevenció de Riscos Laborals i les seues normes de desplegament recullen, en particular respecte a avaluació de riscos, mesures de protecció, controls periòdics i riscos professionals.  
d) Duent a terme una adequada planificació.  
e) Col·laborant amb els òrgans de representació dels treballadors competents en la matèria.  
f) Adoptant les mesures d'emergència adequades a la grandària i activitat de l'empresa, i a les situacions que s'hi puguen presentar.  
g) Prestant particular atenció als col·lectius més sensibles al risc, i en particular a les empleades embarassades, membres de la plantilla que hagen comunicat la contracció de qualsevol malaltia, al·lèrgia o risc específic i treballadors temporals.  
Article 49. Obligacions dels treballadors   
1. Els treballadors tenen com a obligació de màxima importància la d'observar les normes de prevenció de riscos laborals i col·laborar al seu adequat compliment. Específicament:  
a) Usar adequadament, d'acord amb la seua naturalesa i els riscos previsibles, les màquines, els aparells, les ferramentes, les substàncies perilloses, els equips de transport i, en general, qualssevol altres mitjans amb els quals duen a terme la seua activitat.  
b) Utilitzar correctament els mitjans i equips de protecció facilitats per l'empresari, d'acord amb les instruccions rebudes d'este.  
c) No posar fora de funcionament i utilitzar correctament els dispositius de seguretat existents o que s'instal·len en els mitjans relacionats amb la seua activitat o en els llocs de treball en què esta tinga lloc.  
d) Informar immediatament al seu superior jeràrquic directe, i als treballadors designats per a realitzar activitats de protecció i de prevenció o, si és el cas, al servici de prevenció, sobre qualsevol situació que, al seu parer, comporte, per motius raonables, un risc per a la seguretat i la salut dels treballadors.  
e) Contribuir al compliment de les obligacions establides per l'autoritat competent a fi de protegir la seguretat i la salut dels treballadors en el treball.  
f) Cooperar amb l'empresari perquè este puga garantir unes condicions de treball que siguen segures i no comporten riscos per a la seguretat i la salut dels treballadors.  
2. La falta d'utilització, utilització inadequada o inadvertència sobre el seu mal estat, dels equips i mitjans de protecció que l'empresa subministre o de les instal·lacions o mitjans estructurals posats a disposició dels treballadors, constituirà incompliment greu de les seues obligacions laborals i eximiran l'empresa de qualsevol responsabilitat respecte d'això, encara que no haja sancionat el dit incompliment, serà suficient la mera advertència, la invitació a l'ús o la simple amonestació.  
3. Els representants laborals es comprometen a difondre entre la plantilla del mode més adequat segons els casos i les situacions la transcendència de les normes de prevenció, de la utilització adequada d'equips i mitjans, i de la gravetat dels incompliments respecte d'això.  
Article 50. Òrgans de representació  
Per part de la direcció es continuarà propiciant en tot moment el funcionament adequat i eficaç dels òrgans de representació constituïts en l'empresa d'acord amb el que preveu la Llei de Prevenció de Riscos Laborals i els seus reglaments de desplegament.  
Article 51. Complement per incapacitat laboral transitòria  
El treballador que es trobe en situació d'incapacitat laboral temporal percebrà el 100 per 100 del seu salari prenent com a referència la quantitat cobrada per conceptes ordinaris l'últim mes complet anterior a la baixa. El delegat de personal rebrà mensualment els comunicats administratius de baixa per a vigilar l'absentisme i cooperar a la seua eradicació.  
Article 52. Revisió mèdica  
1. En funció de l'avaluació de riscos dels llocs realitzada, l'àrea de Vigilància de la Salut contractada, segons el seu criteri professional, establirà els protocols de reconeixements inicials i periòdics apropiats d'acord amb el que establix la Llei 31/1995 de Prevenció de Riscos Laborals.  
2. A causa de la generalització en els llocs de treball de videoterminals, l'empresa arbitrarà mesures per a prestar una atenció especial als protocols de salut corresponents, en particular els relatius a oftalmologia i afeccions d'esquena.  
3. Aquells treballadors que cobrisquen llocs de treball amb major risc de malalties professionals, hauran de sotmetre's obligatòriament a un reconeixement mèdic amb anterioritat a la seua incorporació a l'empresa, així com a reconeixements mèdics periòdics quan així es determine legalment o reglamentàriament per a cada malaltia professional. Estos reconeixements aniran a càrrec de l'empresa i seran obligatoris per als treballadors, els quals tindran dret que se'ls reintegren totes les despeses que amb este motiu es puguen ocasionar.  
4. En els altres casos els reconeixements mèdics seran voluntaris llevat que concórreguen circumstàncies que acrediten risc per a la salut del propi treballador en l'exercici de les seues funcions, per a altres companys o per a tercers relacionats amb l'empresa.  
Article 53. Campanyes de prevenció  
L'empresa, per mitjà d'una planificació adequada, podrà dur a terme campanyes específiques, tant d'informació com de prevenció, l'objectiu de les qual siga sensibilitzar els treballadors davant de determinats riscos com poden ser l'obesitat, colesterol, malalties cardiovasculars, etc.   
Per a això, en col·laboració amb organismes públics, institucions o mútues, es facilitarà informació adequada i es desenvoluparen els mecanismes de prevenció necessaris per mitjà de la distribució de fullets, organització de conferències, revisions mèdiques específiques, etc.  
En tot cas, estes revisions tindran sempre un caràcter voluntari per al treballador  
Article 54. Confidencialitat  
1. L'empresa realitzarà tots els controls mèdics amb el màxim respecte al dret a la intimitat i la dignitat dels treballadors.  
2. Totes les dades referents a la salut dels treballadors de les quals l'empresa tinga coneixement amb motiu de les revisions mèdiques o per qualsevol altra circumstància relacionada, tindran tractament d'absoluta confidencialitat d'acord amb les estipulacions que marque la normativa de Protecció de Dades vigents.  
3. No obstant això, no es considera sotmés a l'àmbit de confidencialitat el coneixement i la consegüent aplicació per la direcció de l'empresa d'aquelles dades de salut física o psíquica dels empleats d'Editora de Medios de Valencia, Alicante y Castellón, SA, que puguen influir o hagen de ser tingudes en compte a efectes d'assignació de lloc de treball, exercici de responsabilitats, compliment de jornada o horari, risc de lesions, utilització de mitjans de transport o qualsevol altre factor relacionat amb l'exercici de les seues funcions, tracte amb tercers o desplaçaments possibles.  
4. Al contrari, l'ocultació o falsejament de dades que puguen tindre alguna influència en el treball es considerarà falta disciplinària greu o molt greu, segons els casos.  
CAPÍTOL XIII  
Representants dels treballadors  
Article 55. Definició  
El delegat de personal és el representant del conjunt dels treballadors de l'empresa per a la defensa dels seus interessos, serà elegit conforme a la legislació vigent.  
Article 56. Composició  
El nombre de delegats serà el que resulte d'aplicar l'escala a què es referix l'article 66.1 de l'Estatut dels Treballadors.  
Article 57. Competències  
El delegat de personal d'Editora de Medios de Valencia, Alicante y Castellón, SA, tindrà les competències que la legislació vigent li atribuïx i, en concret, el que conté l'article 64 del vigent Estatut dels Treballadors. Tindrà plena vigència la Llei 2/1991, de 7 de gener, sobre els drets d'informació dels representants dels treballadors en matèria de contractació durant la seua vigència.  
Article 58. Capacitat i sigil professional  
1. El delegat de personal tindrà capacitat per a exercir accions administratives o judicials, en tot el que es referix a l'àmbit de les seues competències, per decisió majoritària dels seus membres.   
2. El delegat de personal observarà sigil professional en tot allò referent als números 1, 2, 3 i 4 de l'apartat 1 de l'article 64 de l'Estatut dels Treballadors, i en especial en totes aquelles matèries sobre les quals la direcció de l'empresa assenyale expressament el caràcter reservat, fins i tot després de cessar en el càrrec. En tot cas, cap tipus de document lliurat per l'empresa al delegat de personal podrà ser utilitzat fora de l'estricte àmbit d'aquella i per a distints fins dels que van motivar el seu lliurament.  
Article 59. Garanties  
El delegat de personal tindrà les garanties recollides en l'article 68 del vigent Estatut dels Treballadors.  
Article 60. Assemblea dels treballadors  
Els treballadors d'Editora de Medios de Valencia, Alicante y Castellón, SA, tenen dret a reunir-se en assemblea, que podrà ser convocada pels delegats de personal o per un nombre de treballadors no inferior al 33 per 100 de la plantilla. L'assemblea serà presidida, en tot cas, pel delegat de personal, que serà responsable del normal desenrotllament d'esta.  
Article 61. Convocatòria  
La convocatòria, amb expressió de l'ordre del dia, es comunicarà a l'empresa amb quaranta-vuit hores d'antelació com a mínim.  
Article 62. Lloc de reunió  
El lloc de reunió serà el centre de treball i podrà realitzar-se fora o dins de la jornada, si així es pacta, no interferint en el normal desenvolupament de la producció, llevat dels casos següents:  
a) Si no es complixen les disposicions de l'Estatut dels Treballadors.  
b) Si han transcorregut menys de dos mesos des de l'última reunió realitzada, exceptuant el període de procés de negociació col·lectiva.  
c) Si encara no s'han rescabalat o fiançat el rescabalament pels danys produïts en alteracions ocorregudes en alguna reunió anterior.  
d) En cas de tancament legal de l'empresa.  
Article 63. Règim de votació  
Quan se sotmeta a l'assemblea, per part dels convocants, l'adopció d'acords que afecten el conjunt dels treballadors, es requerirà, per a la validesa d'aquells, el vot favorable de la meitat més un dels treballadors de l'empresa.  
CAPÍTOL XIV  
Règim disciplinari  
Article 64. Normes generals  
1. En virtut del règim disciplinari que ací s'estipula i del legalment establit de les normes laborals d'aplicació, els empleats d'Editora de Medios de Valencia, Alicante y Castellón, SA, podran ser premiats o sancionats per raó dels seus mèrits especials o incompliments, respectivament, en l'exercici de les seues relacions laborals.  
2. Amb independència que s'incoe o no un expedient contradictori, abans de la imposició de sancions per faltes greus o molt greus, la direcció de l'empresa haurà de comunicar al delegat de personal el seu propòsit de procedir a estes sancions, amb antelació suficient perquè el delegat puga, si així ho considera convenient, donar audiència a l'interessat, mitjançar en la qüestió i/o elevar el seu parer a la direcció. En tot cas, serà necessària una antelació de 48 hores des de la notificació al delegat a la notificació al sancionat.  
Article 65. Premis  
1. L'atorgament de premis per comportaments que excedisquen manifestament d'allò exigible en el compliment de les obligacions professionals i en la col·laboració deguda serà facultat discrecional de la direcció de l'empresa tant quant a la seua concessió o no com quant a la modalitat o el contingut dels premis.  
2. En general, es considerarà preferible un contingut coincident amb l'increment o millora de les condicions laborals ordinàries, en forma de pujades salarials, ascensos, atribució de funcions o llocs d'especial responsabilitat o prestigi i semblants.  
Article 66. Faltes  
Es consideraran faltes tots aquells incompliments de les obligacions pròpies del lloc de treball, de les específicament previstes en el contracte individual o en este conveni col·lectiu, de les que siguen conformes a la bona fe, l'ús i la llei fins i tot sense estar específicament recollides en la llei, el conveni o el contracte i, molt particularment, per al personal de redacció, les que es referixen a la professió periodística, el dret d'informació, la llibertat d'expressió i els usos del sector.  
Article 67 .Tipus de faltes  
Les faltes seran qualificades com lleus, greus o molt greus, en funció del seu abast i conseqüències, l'alteració del servici que produïsquen, la intencionalitat o malícia que càpia apreciar en el seu autor, el trencament de la disciplina que comporten, el mal exemple que suposen a altres empleats, el desprestigi que comporten a l'empresa o a qualsevol de les seues publicacions i el perjudici econòmic que implique, tant pels danys que causen com per les meritacions salarials no compensades que originen.  
Article 68. Faltes lleus  
1. Es consideraran faltes lleus:  
a) Faltar per temps superior a trenta minuts i inferior a una hora durant una jornada de treball, en un període de trenta dies naturals, sense l'oportú permís o causa que ho justifique, sempre que no resulte perjudicat el normal exercici de l'activitat de l'empresa o de la resta dels treballadors. Si amb esta absència s'ocasiona un perjudici a l'empresa o es deixa treball pendent de realitzar es considerarà falta greu o molt greu, en funció del perjudici ocasionat o del nivell de càrrega addicional de treball que supose per a altres companys.  
b) Fins a tres faltes de puntualitat sense justificar en un període de trenta dies naturals i el còmput total de les quals no supere els trenta-cinc minuts, sempre que no se'n derive cap perjudici.   
A estos efectes es considera falta de puntualitat:  
1. El retard en l'entrada al treball sobre l'horari establit superior a cinc i inferior a trenta minuts.  
2. L'eixida abans de l'hora marcada en un temps no superior a trenta minuts.  
3. Absentar-se del lloc durant la jornada de treball per un període no superior a trenta minuts.  
4. Absentar-se del lloc una vegada finalitzada la jornada de treball, quan haja de produir-se relleu per un company sense que s'haja presentat este o fins que es proveïsca d'un substitut.   
c) No cursar en el temps oportú la comunicació corresponent quan es falte al treball per motius justificats, baixes mèdiques, permisos, llicències, vacances, llevat que resulte provada la impossibilitat d'haver-ho efectuat, sempre que d'esta falta de comunicació no deriven perjudicis per a l'empresa o siga necessari reorganitzar l'activitat entre la resta dels treballadors.  
d) La permuta per una sola vegada de torns, servicis o llocs sense la corresponent autorització, sempre que no es produïsca perjudici per a l'empresa o per al servici per haver quedat degudament cobert el lloc de treball.   
e) No marcar la fitxa de control horari o rectificar, per una vegada, les hores marcades en esta, si el fet no comporta altres conseqüències.  
f) No avisar el cap immediat o la persona que el substituïsca dels defectes del material o de la necessitat d'este per al bon exercici del treball, sempre que este fet no haja afectat el normal exercici de l'activitat.  
g) No comunicar a l'empresa els canvis de residència o domicili en el termini de deu dies hàbils des que s'hagen produït.  
h) No comunicar les alteracions personals, familiars o professionals que puguen tindre repercussions d'índole fiscal o en matèria de la Seguretat Social en el termini de cinc dies hàbils des que es van produir, sense que haja suposat perjudici per a l'empresa. Si hi ha una especial malícia o perjudici per a l'empresa l'omissió es considerarà falta greu o molt greu en funció de l'entitat del perjudici ocasionat. L'omissió d'esta informació eximirà la societat de qualsevol responsabilitat a este efecte.  
i) La simple inexactitud en les dades o comunicats que es faciliten a l'empresa sempre que es dega únicament al descuit o negligència i no li cause perjudicis.   
j) La imprudència en els actes de treball, si no implica cap risc per als treballadors o per al personal alié a l'empresa o perill d'avaria per a les instal·lacions.  
k) La negligència, desídia o descuit en el compliment de les tasques que es tinguen encomanades, sense que hi haja cap perjudici per a l'empresa o per a la resta dels treballadors.  
l) La negligència, desídia o descuit en la conservació dels locals, mobiliari, documents i, en general, de les instal·lacions i material propietat de l'empresa quan no se'n deriven perjudicis per a l'empresa, o per a la resta dels treballadors.  
m) La falta de neteja en els locals de l'empresa de caràcter incidental o que supose un simple descuit, sempre que no comporte riscos personals o materials.  
n) La falta de neteja personal.  
o) Les discussions o altercats en el treball sobre assumptes estranys a este o sobre assumptes relacionats que produïsquen escàndol, terror o violència de qualsevol tipus.   
p) L'enviament de més de vuitanta i menys de cent correus personals en el termini d'un mes sense justificació.   
2. Es consideraran així mateix faltes lleus, encara que no es troben específicament previstes en l'anterior número 1, totes aquelles semblants a les llistades per la seua entitat, abast i circumstàncies concurrents, sempre que no hagen produït alteració en el servici, trencament de la disciplina, mal exemple, desprestigi o perjudici econòmic, ni hi concórrega particular intencionalitat o malícia.   
També tindran esta consideració les faltes considerades com a tals en els protocols i annexos específics del conveni.  
Article 69. Faltes greus  
1. Es consideraran faltes greus:  
a) Faltar més d'una hora i menys de quatre durant una jornada, en el termini de trenta dies naturals, sense el permís o justificació oportuna. Si amb això s'ocasiona un perjudici greu en la normal activitat de l'empresa o suposa una càrrega addicional de treball per a altres treballadors, es considerarà falta molt greu.  
b) De quatre a sis faltes de puntualitat sense justificar, en un període de trenta dies naturals, i el còmput total de les quals no siga superior a seixanta minuts, sempre que no se'n derive un perjudici per a l'empresa. Si s'ocasiona un perjudici per a l'empresa, per als companys o per a l'organització de l'activitat, es considerarà falta molt greu.  
c) La desobediència als superiors en qualsevol matèria de treball. Si implica un trencament manifest de la disciplina, entenent per això desatendre o contrariar intencionadament instruccions d'un superior, o si se'n deriva perjudici notori per a l'empresa o per a la resta de treballadors, serà considerada com molt greu.   
d) La permuta de torns, servicis o llocs sense la corresponent autorització, si amb això es produïx algun perjudici, que no tinga caràcter greu, per a l'empresa o per a la resta de treballadors.   
e) La imprudència en els actes de treball, si implica algun risc per als treballadors o per al personal alié a l'empresa o perill d'avaria per a les instal·lacions.  
f) La negligència, desídia o descuit en el compliment de les tasques que es tinguen encomanades si com a conseqüència d'esta actitud, es dificulta o impedix a la resta dels treballadors l'exercici normal de les seues funcions o es causen perjudicis d'escassa entitat a l'empresa.  
g) No cursar en el temps oportú la comunicació corresponent quan es falte al treball per motius justificats, baixes mèdiques, permisos, llicències, vacances, llevat que resulte provada la impossibilitat d'haver-ho efectuat, sí per esta falta de comunicació fóra necessari reorganitzar l'activitat entre la resta dels treballadors o es causaren perjudicis que no siguen considerats greus per a l'empresa.  
h) Qualsevol engany en la presentació de documents per a obtindre drets o eludir obligacions, propis o aliens.  
i) La falta de veracitat comprovada en informes o manifestacions verbals o escrites referents al servici de la qual no derive cap conseqüència negativa o perjudici per a l'empresa.   
j) L'aportació inexacta de dades o comunicats a l'empresa que cause perjudicis que no siguen greus per a ella.   
k) L'ocultació maliciosa de qualsevol dada relativa a les circumstàncies personals, familiars o professionals del treballador que per la seua especial importància o transcendència haja de ser posada en coneixement de la direcció, o que pel fet de no fer-ho, o fer-ho incorrectament, es deriven danys o perjudicis de qualsevol índole per a l'empresa o el seu personal, o facen incórrer a aquella en vulneració de la legalitat vigent. L'omissió d'esta informació eximirà la societat de qualsevol responsabilitat a este efecte.  
l) No avisar el cap immediat o la persona designada, dels defectes o mal funcionament dels equips o de la falta de material necessari per al bon exercici del treball, sempre que per este fet es produïsca un retard en la normal activitat de l'empresa de caràcter no greu.  
m) Rectificar les hores marcades en la fitxa de control d'horari en més d'una ocasió i menys de quatre, si el fet no comporta altres conseqüències.  
n) L'encobriment de dues o més faltes lleus comeses per altres treballadors.  
o) Firmar, fitxar o simular de qualsevol altre mode la presència d'un altre treballador, per una sola vegada.  
p) Introduir o facilitar l'accés a l'empresa a persones no autoritzades.   
q) Dirigir-se reiteradament als superiors, companys o subordinats en un to inadequat o desafiador, proferint insults, burles o acompanyats de gestos de mal gust.  
r) Incomplir les normes de prevenció de riscos laborals de les quals deriven danys personals o materials.  
s) La ingesta de begudes alcohòliques, substàncies estupefaents o narcòtiques quan el seu consum perjudique l'activitat exercida pel treballador o pels seus companys sense conseqüències greus, siga objecte de queixa o reclamació per part de companys, clients, proveïdors o tercers, o sense haver cap dels anteriors requisits, el treballador haja sigut amonestat, de forma verbal o per escrit, almenys una vegada més per eixa mateixa causa.  
t) L'enviament de més de cent i menys de cent vint correus electrònics personals en el termini d'un mes, sense justificació per a això.  
2. Es consideraran així mateix faltes greus:  
a) La reiteració d'alguna falta lleu.  
b) Qualsevol altre incompliment anàleg als llistats en el número 1 que no haja de considerar-se falta molt greu en virtut dels criteris previstos en l'article següent per a les faltes molt greus.  
Igualment tindran esta consideració i podran ser sancionades com a tals les conductes previstes com a faltes greus en els protocols i annexos específics del conveni, sense perjudici que hagen de ser considerades molt greus per haver-se així previst o per les circumstàncies concurrents.   
Article 70. Faltes molt greus  
1. Es consideraran faltes molt greus:  
a) Faltar més de mitja jornada de treball, en un període de trenta dies naturals, sense justificació o permís oportú.  
b) Set o més faltes de puntualitat sense justificar en un període de trenta dies naturals o menys de set faltes, quan el còmput total d'estes supere els seixanta minuts en el mateix termini.  
c) Realitzar sense el permís oportú treballs particulars durant la jornada, així com emprar per a assumptes propis instruments, documents o qualsevol altre tipus de material de l'empresa.  
d) Dedicar-se a activitats que impliquen competència deslleial cap a l'empresa o situar-se, sense advertir-ho prèviament, en posició de conflicte d'interessos.  
e) Col·laborar amb qualsevol altre mitjà o realitzar treballs per compte propi o d'altri quan hi haja un pacte d'exclusivitat amb l'empresa.  
f) Acceptar remuneracions o avantatges de qualsevol classe dels clients o de tercers per al compliment d'un servici a l'empresa, per tot això sense perjudici de l'obligació d'indemnitzar els danys i perjudicis causats a l'empresa i de transferir les gratificacions obtingudes.  
g) Utilitzar, difondre o retindre sense autorització dels superiors dades o assumptes que es coneguen per raó del treball exercit i, en general, qualsevol trencament de la reserva o secret professional.  
h) El frau, la deslleialtat o l'abús de confiança en el treball, especialment qualsevol interés econòmic, professional o d'un altre tipus que puga considerar-se conflictiu amb qualsevol dels del periòdic.  
i) L'abandó del treball en llocs de responsabilitat o en circumstàncies crítiques, situacions d'emergència o desatenent ordres expresses.  
j) No col·laborar amb tota diligència en el tancament puntual del periòdic. És obligació específica de qualsevol empleat i en especial dels de redacció desenvolupar diligentment totes les iniciatives que siguen necessàries per a garantir el tancament del diari.  
k) Específicament per a personal de distribució, no col·laborar amb tota diligència en la distribució del periòdic i les seues diferents publicacions. És obligació específica dels empleats l'activitat habitual dels quals estiga circumscrita a tot el que es referix a la distribució del periòdic i les seues distintes publicacions, desenvolupar diligentment totes les iniciatives que siguen necessàries per a garantir la distribució del periòdic diàriament i puntualment, així com de qualsevol altra publicació de l'empresa.  
l) La disminució continuada o voluntària en un període de sis mesos del rendiment normal o pactat que pertorbe greument el servici.   
m) La disminució voluntària i dolosa del rendiment laboral encara que no tinga caràcter continuat.  
n) No cursar en el temps oportú la comunicació corresponent quan es falte al treball per motius justificats, baixes mèdiques, permisos, llicències, vacacions, llevat que resulte provada la impossibilitat d'haver-ho efectuat, sí per esta falta de comunicació es causaren perjudicis greus per a l'empresa o per als companys de treball.  
o) No avisar el cap immediat a la persona designada, dels defectes o mal funcionament dels equips o de la falta de material necessari per al bon exercici del treball, sempre que per este fet es produïsca un retard greu o qualsevol altre perjudici de caràcter greu en la normal activitat de l'empresa.  
p) La permuta de torns, servicis o llocs sense la corresponent autorització, si amb això es produïx algun perjudici de caràcter greu per a l'empresa o per a la resta de treballadors o es realitza de forma habitual.   
q) La imprudència en els actes de treball, si se'n deriva dany o perjudici per als treballadors, per al personal alié a l'empresa o avaria per a les instal·lacions.  
r) La negligència, la desídia o el descuit en el compliment de les tasques que es tinguen encomanades si com a conseqüència d'esta actitud, s'afecta la resta dels treballadors en l'exercici de les seues funcions o es causen perjudicis a l'empresa.  
s) La negligència, desídia o descuit en la conservació dels locals, mobiliari, documents i, en general, de les instal·lacions i material propietat de l'empresa quan se'n deriven perjudicis greus.   
t) La falta de veracitat comprovada en informes o manifestacions verbals o escrites referents al servici de les quals deriven conseqüències negatives o perjudici per a l'empresa o el seu personal, sense perjudici de les responsabilitats en què el treballador puga incórrer per estos fets.   
u) L'aportació inexacta de dades o comunicats a l'empresa que li cause perjudicis greus.   
v) Rectificar les hores marcades en la fitxa de control d'horari en més de quatre ocasions, o en menys si el fet ha comportat altres conseqüències negatives.  
w) Firmar, fitxar o simular de qualsevol altre mode la presència d'un altre treballador, per més d'una vegada.  
x) Les discussions o altercats habituals en el treball per qualsevol motiu que produïsquen escàndol, temor o violència, o que sense ser habituals, danyen la imatge i el prestigi de l'empresa o dels seus treballadors. S'entendrà habitual si el treballador ha sigut amonestat, verbalment o per escrit, dues vegades pel mateix motiu.   
y) Violar el secret de la correspondència, correu electrònic, o de documents reservats de l'entitat o del personal relacionat amb ella.  
z) El furt o robatori comés dins de les dependències de l'empresa o durant l'acte de servici en qualsevol lloc, sense perjudici de les accions que per este fet l'empresa puga dur a terme contra l'autor.  
aa) Fer desaparéixer, inutilitzar, destrossar o causar voluntàriament desperfectes d'alguna consideració en aparells, mobiliari, documents i, en general, en qualsevol tipus de material o instal·lació de l'empresa.   
bb) Simular o agreujar maliciosament qualsevol malaltia o accident.   
cc) Les conductes constitutives d'assetjament sexual o moral, entenent per això les agressions físiques o verbals regulades en el capítol corresponent d'este mateix conveni.  
dd) Els maltractaments de paraula o obra que en un període de referència inferior a sis mesos es produïsquen amb certa assiduïtat i que suposen una falta de respecte i consideració cap als superiors, subordinats o companys.  
ee) Les ofenses verbals o físiques als superiors o a les persones que treballen en l'empresa o als familiars que convisquen amb ells.  
ff) Les agressions a companys, subordinats, superiors o a qualsevol persona relacionada amb l'empresa.  
gg) Incomplir les normes en matèria de seguretat i higiene en el treball quan se'n deriven danys materials o personals, de caràcter greu.   
hh) L'enviament de més de cent vint correus electrònics personals en el termini d'un mes sense justificació oportuna  
ii) La difusió o manipulació de dades protegides per la Llei Orgànica de Protecció de Dades que el treballador puga conéixer amb ocasió de la seua relació laboral.  
jj) La creació a títol personal o l'ús de fitxers que continguen dades de caràcter restringit i protegits per la llei.  
kk) L'accés a Internet amb fins no professionals durant un temps superior al permés pel protocol informàtic quan este comportament repercutisca negativament en la quantitat o qualitat del treball exercit.  
2. Es consideraran així mateix faltes molt greus:  
a) La reiteració d'alguna falta greu.  
b) Qualsevol altre incompliment anàleg als llistats en el número 1 que, fins i tot sense estar específicament previst, haja de considerar-se particularment reprotxable pel perjudici produït, el trencament de la disciplina o el mal exemple que haja pogut originar, el desprestigi que haja causat o el sotmetiment a risc clar d'haver-se pogut causar, o la particular malícia o intencionalitat que es puga apreciar en el seu autor.  
Així mateix tindran esta consideració les conductes regulades com a tals en els protocols i annexos específics del conveni.  
c) S'entendran faltes molt greus, en tot cas, aquelles que produïsquen la publicació d'informació no veraç o injuriosa, que afecten el prestigi de qualsevol de les publicacions de l'empresa i les que suposen violació dels deures i pràctiques propis de la professió periodística o del sector, o les que causen retard o impossibilitat de publicació en les seues dates i hores habituals del periòdic o de les altres publicacions de l'empresa.  
d) En particular per als llocs de redacció i d'especial responsabilitat es tindrà en compte el deteriorament de confiança que la comissió de la falta puga comportar. A estos efectes es presumiran molt greus, llevat que hi concórreguen circumstàncies excepcionals eximents, les conductes consistents en qualsevol forma de desviació de fons, furts, irregularitats comptables, simulació de despesess o semblants, amb independència dels imports a què es referisquen.  
e) Igualment, per raó de la particular activitat de l'empresa, es consideraran en general faltes molt greus totes aquelles conductes que posen de manifest qualsevol tipus de col·laboració o convivència en perjudici de les empreses responsables dels periòdics diaris que competixen amb El Mundo, en perjudici d'este, en qualsevol de les localitats en què este es distribuïx.  
f) Les que limiten o vulneren l'exercici dels drets constitucionals.  
Article 71. Reiteració  
Als efectes previstos en els articles anteriors, es considerarà que hi ha reiteració de falta lleu o greu quan, havent incorregut en conductes qualificables com a tals, l'empresa les haja sancionat o, commutada la sanció, les haja imputat a l'empleat amb l'advertiment que la repetició de la mateixa conducta es consideraria reiteració a estos efectes.  
En estos casos d'imputació sense sanció, l'empleat podrà impugnar la decisió empresarial, si així ho permeten les disposicions legals d'aplicació, en els mateixos termes que si s'haguera imposat la corresponent sanció.  
No podrà apreciar-se reiteració en el cas que entre una comissió i una altra trancórrega un termini superior a un any.  
Article 72. Consideracions particulars sobre alguns tipus de faltes  
1. En matèria de faltes d'assistència i puntualitat estes es consideraran injustificades quan:  
No siguen notificades amb anterioritat llevat que es demostre la impossibilitat d'haver-ho fet.  
No s'aporte justificació suficient i raonable dins de les quaranta-vuit hores següents, excepte casos de força major.  
2. L'abús d'autoritat comés pels qui exercisquen llocs de comandament serà considerada falta greu, o molt greu, segons els casos.  
3. Es consideraran manifestacions de mala fe, frau, deslleialtat o abús de confiança qualsevol tipus de conductes en què hi haja una vulneració del deure de transparència i col·laboració amb l'empresa deguda per la condició d'empleats seus per ella retribuïts, i s'anteposen els propis interessos als institucionals i professionals o bé hi haja malícia, ocultament, desviació de facultats o funcions, consumant comportaments que, si es conegueren amb antelació, no serien normalment autoritzats per l'empresa, o es consideren en general inacceptables o consta que han sigut retrets d'algun mode amb anterioritat.  
Article 73. Sancions  
La direcció de l'empresa podrà imposar les següents sancions:  
1. Per faltes lleus:  
Amonestació verbal.  
Amonestació per escrit.  
Suspensió d'ocupació i sou per un dia.  
2. Per faltes greus:  
Suspensió d'ocupació i sou de dos a deu dies.   
3. Per faltes molt greus:  
Suspensió d'ocupació i sou d'onze dies a tres mesos.  
Acomiadament.  
Article 74. Sobre la sanció de suspensió d'ocupació i sou  
En el cas d'imposició d'una sanció d'ocupació i sou, en notificar-la podrà concretar-se ja el període en què haurà de tindre lloc la dita suspensió o advertir-se del seu compliment per a una vegada que recaiga sentència judicial o no siga possible la impugnació de la sanció, o deixar-ho pendent de concreció per al moment en què ho permeten les necessitats del servici; en este segon cas, i si no hi ha impugnació per part de l'empleat, haurà de fixar-se el moment de compliment efectiu de la sanció dins del termini d'un any.  
Article 75. Procediment  
En la imposició de les sancions hauran d'observar-se les normes de procediment que exigisquen les disposicions legals. Només serà exigible la tramitació d'expedient contradictori per a aquells supòsits que recullen estes disposicions.  
Sense perjudici d'això, la direcció de l'empresa podrà decidir la incoació d'expedient contradictori amb anterioritat a la imposició en ferm d'una sanció en aquells casos en què considere necessària o convenient la informació o aclariment que este expedient puga comportar. Això no implica que puga exigir-se-li a l'empresa la incoació d'expedient per estos motius.  
En el cas que s'instruïsca expedient contradictori sense ser legalment exigible, la seua incoació interromprà els terminis de prescripció de les faltes, llevat que hi haja oposició escrita del treballador afectat al fet que se li instruïsca el dit expedient. Si este es duu a efecte podrà observar la totalitat de la tramitació ordinària en els termes que es recullen en l'article següent o seguir una altra de caràcter abreujat conforme a la qual, sense nomenament d'instructor ni de secretari, es concedirà el termini de dos dies per a evacuar plec de descàrrecs i es practicaran, si l'empresa ho considera oportú, les proves que s'estimen imprescindibles en el termini màxim de set dies.  
Article 76. Expedient contradictori  
La incoació d'expedient contradictori seguirà els tràmits següents:  
1. Notificació del plec de càrrecs al treballador afectat, i dels noms de l'instructor i secretari, que podran ser persones de qualsevol dels departaments de l'empresa o alienes a ella que, per la seua dedicació professional, resulten idònies.  
En la dita notificació s'assenyalarà al treballador el termini amb què compta per a efectuar el plec de descàrrecs, que no podrà ser ni inferior a tres dies ni superior a cinc.  
El plec de càrrecs de l'empresa haurà de descriure les conductes que es consideren constitutives de la falta de manera suficient perquè siga possible la defensa del treballador, però sense necessitat d'un caràcter exhaustiu o detallat, ni de la descripció d'aquells aspectes que siguen coneguts per l'afectat per haver-los protagonitzat o qualsevol altre motiu semblant. Igualment haurà d'assenyalar l'empresa, fins i tot sense una qualificació jurídica definitiva, el tipus d'obligació que es considera incomplida o el tipus genèric de falta que s'entén comesa, sent prou qualsevol de les dues mencions.  
2. plec de descàrrecs. En el termini concedit al treballador, o abans si així ho preferix este, manifestarà per escrit l'expedientat tot el que convinga al seu dret, i podrà també proposar o aportar les proves que estime oportunes a l'efecte. Es practicaran aquelles que resulten proporcionades i eficaces per a l'esclariment dels fets, i l'instructor podrà rebutjar la pràctica de les que resulten manifestament improcedents o excessivament costoses o aparatoses.  
En este moment podrà també el treballador manifestar el seu desig que no s'instruïsca el dit expedient, renunciant així al seu dret, o simplement que no desitja efectuar cap descàrrec, limitant-se a l'assenyalament o aportació de prova.  
3. Pràctica de prova. En el termini màxim de quinze dies es practicaran aquelles proves que l'empresa considere necessàries o convenients o que el treballador haja proposat, amb els límits abans expressats.  
En el cas de declaració de testimonis, s'alçarà acta resumida de la seua declaració pel secretari de l'expedient.  
Es farà constar igualment per mitjà d'escrit del secretari i davall la rúbrica «per a fer constar que amb esta data ...», l'aportació de documents a l'expedient, dels quals s'indicarà el seu origen i qualsevol altra circumstància significativa.  
Podran incorporar-se igualment a l'expedient, a més dels documents que s'hagen demanat de particulars, institucions o organismes públics, fotografies, vídeos i pel·lícules, de l'estat i procedència dels quals deixarà constància així mateix el secretari.  
Només a sol·licitud del treballador expedientat podrà l'instructor prendre-li declaració per a aclarir qualsevol aspecte relatiu als plecs de càrrecs i de descàrrecs, alçant l'acta oportuna, que haurà de firmar en prova de conformitat o deixar de fer-ho manifestant al peu d'esta els aspectes en què considera que l'acta no respon a les seues vertaderes declaracions.  
4. Proposta de l'instructor. Una vegada practicades les proves corresponents dins del termini assenyalat, l'instructor procedirà a trametre a la direcció de l'empresa proposta de sanció on explicitarà els fets que considera constitutius de la corresponent falta laboral així com el tipus de falta comesa i la seua gravetat.  
Amb la remissió de dita proposta es considerarà conclús l'expedient contradictori, que haurà d'elevar-se junt amb la proposta. En este moment el secretari hi inclourà, com a document inicial, acta on consten la totalitat de documents que conté i les dates de les diferents actuacions practicades.  
5. Imposició de la sanció. A la vista de la proposta de l'instructor i del contingut de l'expedient contradictori, la direcció de l'empresa procedirà a la notificació escrita a l'empleat de la sanció que estime procedent, fent-li constar la data d'efectes, el tipus de falta que es considera comesa i la seua gravetat.  
En esta notificació l'empresa podrà remetre's al contingut de la proposta de l'instructor si la fa seua, amb indicació exclusivament d'aquells aspectes que no s'hi continguen.  
Article 77. Prescripció  
Els terminis de prescripció dels diferents tipus de faltes seran els recollits en les disposicions legals d'aplicació.  
En el cas de les faltes continuades, els terminis de prescripció no començaran a computar-se fins que no cesse la comissió de la conducta, i excepte el que disposa el paràgraf següent.  
Quan, per haver-hi ocultació de la falta pel seu autor, esta no haja arribat a coneixement de l'empresa, el termini de prescripció no s'iniciarà fins que es produïsca el dit coneixement tant respecte als fets com respecte al seu abast i gravetat, i s'entendrà que l'ocultació no sols prolonga la comissió de la falta sinó que impedix l'inici dels còmputs prescriptius.  
Article 78. Compatibilitat  
La responsabilitat per faltes laborals, i la imposició de les corresponents sancions, serà compatible amb la que pertoque en l'ordre civil, penal o administratiu, i no es podrà entendre en cap cas que l'exigència d'alguna d'elles exclou les restants ni implica renúncia a la seua exigibilitat.  
Tampoc serà necessari, en cas de concurrència de distints tipus de responsabilitats, esperar la conclusió dels corresponents procediments aliens al laboral per a incoar o sancionar els pertanyents a este últim tipus.  
DISPOSICIONS ADDICIONALS  
Primera. Sistema de Jubilació Gradual i Flexible  
En esta matèria caldrà ajustar-se al que disposa l'ordenament legal vigent, les parts podran, si així procedira i ho estimaren necessari, subscriure els acords permesos per les normes d'aplicació, sense perjuí de l'exercici individual d'esta facultat entre l'empresa i els afectats, dins dels límits i en els casos que les disposicions prevegen a este efecte.  
Segona. Plans d'Igualtat  
L'empresa i el Comité d'empresa acorden elaborar a partir del Diagnòstic d'Igualtat que prepare l'empresa, un Pla d'Igualtat d'acord amb la norma legal vigent.  
Així mateix, acorden elaborar un protocol de prevenció de l'assetjament en el treball en els termes previstos en la legislació vigent.  
DISPOSICIONS TRANSITÒRIES  
Primera  
El present conveni col·lectiu està afectat per l'acord assolit per la Comissió de Diàleg i negociació per al desenvolupament d'Unitat Editorial subscrit el dia 11 de maig de 2009 així com l'acta complementària de data de 14 de maig de 2009.   
Annex 1  
Descripció de grups professionals  
1. Redacció  
Redactor cap: és el periodista que, a les ordres del director del periòdic, assumix la responsabilitat de la coordinació i configuració de la seua secció, i en el que són les seues línies bàsiques d'orientació i comunicació.  
Cap de secció: és el periodista que assumix la responsabilitat, per davall del redactor cap, d'una determinada parcel·la de la seua secció, i en el que són les seues línies bàsiques d'orientació i comunicació.  
Redactor: és el periodista que assumix les comeses pròpies d'informació literària o gràfica corresponent a la secció a què estiga assignat, seguint les indicacions del cap d'esta i conforme a les pràctiques i codis de la professió periodística.  
Ajudant de redacció: és qui col·labora amb un o diversos redactors per a la preparació de les comeses informatives pròpies d'estos, recopilant el material adequat, efectuant les investigacions o contrasts de dades necessaris o a través de qualsevol altra funció auxiliar, en els termes que se li encomanen pels redactors o el cap de secció corresponent.  
2. Servicis  
Director de departament: és qui, amb competència i experiència professional suficient, assumix la responsabilitat de la direcció i coordinació d'una unitat funcional pròpia de les comeses administratives, informàtiques o generals de l'empresa, té al seu càrrec les diverses àrees i impartix els corresponents criteris de funcionament als seus caps, la labor dels quals controlarà i supervisarà.  
Cap d'àrea: és qui, amb competència i experiència professional suficient, assumix la responsabilitat de la direcció i coordinació d'una unitat funcional subordinada al departament i comprensiva d'algunes de les activitats en què este es diversifique, respecte a les comeses administratives, informàtiques o generals de l'empresa, té al seu càrrec els empleats assignats a la dita unitat als quals impartirà els corresponents criteris de funcionament, i controlarà i supervisarà la seua labor. De tot això rendirà comptes al director del departament.  
Personal directe: és aquell que, adscrit a les comeses administratives, informàtiques o generals de l'empresa, integra cada una de les àrees que constituïxen els departaments d'este grup professional.  
ANNEX 2  
Retribucions en cada grup professional  
Nivells salarials de l'any 2008. (La present taula té l'IPC real de 2008 ja aplicat)  
  
\* \* \* \* \*  
  
ANNEX 3  
Protocol sobre mitjans informàtics  
1. Criteris generals i normes reguladores  
1.1. Tot el material informàtic, i en particular l'ordinador, proporcionat als seus empleats per Editora de Medios de Valencia, Alicante y Castellón, SA, constituïx una ferramenta de treball, propietat de l'empresa i facilitada per la direcció a fi d'exercir més eficientment les seues funcions laborals. Haurà de ser utilitzat amb la diligència deguda a fi d'evitar perjudicis derivats del mal ús d'estos.  
1.2. El personal haurà d'utilitzar el material posat a la seua disposició amb la diligència deguda, a fi d'evitar perjudicis derivats del mal ús d'estos. Esta diligència haurà d'extremar-se en els casos en què els usuaris utilitzen un ordinador portàtil fora de les instal·lacions de la companyia.  
En el supòsit de robatori, furt o danys infligits per un tercer, el treballador haurà d'interposar la denúncia corresponent.  
1.3. Pel fet que la titularitat de la propietat del material informàtic correspon a l'empresa, i a la consideració d'este com a ferramenta de treball, serà necessària autorització expressa per a traslladar el material informàtic a dependències diferents de les designades per l'empresa, i, en especial, fora del centre de treball.  
1.4. Cada treballador ha d'utilitzar els materials informàtics que l'empresa li haja adjudicat personalment per raó de les funcions exercides. No es permetrà l'ús de l'ordinador o mitjans informàtics per treballador diferent del que haja sigut designat per al dit ús, excepte notificació escrita a l'empresa sol·licitant el permís d'utilització corresponent amb la consegüent autorització d'Editora de Medios de Valencia, Alicante y Castellón, SA. La sol·licitud del permís mencionat s'haurà de realitzar per escrit dirigit al responsable del departament de l'empleat que cursa la sol·licitud, amb una antelació mínima de 24 hores a la utilització de l'ús del material informàtic objecte de la petició. Excepcionalment, es permetrà que este tràmit es realitze verbalment sempre que es tracte d'ocasions esporàdiques prou motivades i amb coneixement del responsable del departament del treballador sol·licitant.  
1.5. En el cas que l'accés per a iniciar el funcionament de l'ordinador o accedir al correu electrònic, bases de dades, programes informàtics, Intranet i Internet requerisca una clau, esta serà personal de l'empleat i coneguda únicament per ell i les persones designades per Editora de Medios de Valencia, Alicante y Castellón, SA.  
L'empleat serà responsable de la seguretat dels seus equips i de no difondre a altres empleats la seua clau personal per a evitar qualsevol incidència o problema relacionat amb l'ús indegut del material i dels mitjans informàtics que li han sigut proporcionats per l'empresa. No podrà utilitzar-se la clau d'un altre treballador sense coneixement d'este ni autorització de l'empresa.  
L'incompliment d'estes indicacions i la transgressió de la bona fe contractual en l'ús de les claus d'accés donarà lloc a les sancions previstes en el punt 8 del present protocol.  
1.6. Editora de Medios de Valencia, Alicante y Castellón, SA podrà adoptar en l'exercici dels seus poders de direcció les adequades mesures de control, regulades en el punt 6 del present protocol, dirigides a verificar l'ús degut dels mitjans informàtics adjudicats als treballadors.  
1.7. La dotació, la utilització i el control de l'ús de l'ordinador i els mitjans informàtics proporcionats per l'empresa, les conseqüències i responsabilitats que del seu ús es deriven, i la resta de temes connexos, es regiran pel que disposa el present protocol, i subsidiàriament per les previsions de l'ordenament laboral, civil i específicament informàtic.  
2. Correu electrònic  
2.1. Criteris generals  
2.1.1. La direcció de l'empresa ha dotat els empleats d'una adreça individual de correu electrònic ja que l'exercici de les funcions del seu lloc de treball requerix raonablement de la seua utilització. Pel fet que és facultat de l'empresa l'organització del correu electrònic i el sistema que haja de seguir-se, amb llibertat absoluta per a decidir les seues condicions, Editora de Medios de Valencia, Alicante y Castellón, SA, es reserva, en funció de les necessitats que cada lloc de treball presente en cada moment, la possibilitat de mantindre, modificar o suprimir l'ús d'esta ferramenta.  
2.1.2. Els usuaris evitaran en la mesura que es puga facilitar la seua adreça de correu electrònic a efectes particulars a persones o institucions que, alienes al seu àmbit familiar o d'amistat, puguen provocar el risc d'enviaments massius o improcedents. En tot cas, si estos es produïren, adoptaran les mesures oportunes o les sol·licitaran dels responsables de sistemes.  
2.2. Normes reguladores.  
2.2.1. En cas de dubte, llacuna o insuficiència reguladora de qualsevol tipus caldrà ajustar-se als principis de bona fe, llibertat d'empresa i respecte als drets fonamentals, tots ells en el marc del que disposa el punt 1.1., que constituirà en tot cas referència interpretativa preponderant.  
2.2.2. La direcció i el delegat de personal regularan en el futur qualsevol situació o incidència no recollida ara i que faça aconsellable la seua previsió.   
2.3. Ús personal.  
2.3.1. Els empleats d'Editora de Medios de Valencia, Alicante y Castellón, SA, no obstant el disposat en 1.1., podran utilitzar el correu electrònic facilitat per l'empresa per al seu ús personal i familiar en termes raonables i moderats. La utilització personal es procurarà fora de les hores de treball a fi d'impedir qualsevol perjudici a les funcions laborals.  
2.3.2. El caràcter raonable i moderat dels enviaments personals es presumirà, excepte prova en contra, fins al nombre vuitanta correus mensuals. Superat eixe nombre, correspondrà a l'empleat justificar la seua procedència.  
2.3.3. En els enviaments de caràcter personal s'indicarà, en l'apartat referent a la matèria o contingut del correu, este caràcter amb la paraula, en majúscules, «PERSONAL», que es podrà adjuntar amb qualsevol altra indicació. No indicar-ho així allibera a l'empresa de qualsevol responsabilitat amb vista al control d'estos correus, segons els criteris que s'exposaran en l'apartat 2.5 d'este punt.  
2.3.4. Amb caràcter general, no podran realitzar-se enviaments massius, llevat que estiguen autoritzats per la Direcció de Recursos Humans, a través de la qual es cursaran excepte el que disposa el número 2.9. Amb la finalitat d'agilitar els processos de treball, este mateix departament autoritzarà a fer enviaments massius de caràcter estrictament professional aquelles persones que per la seua activitat necessiten fer-los de manera sistemàtica i habitual.  
2.3.5. Qualsevol tipus d'enviaments, i en particular els massius, evitaran que per l'extensió del seu text o la capacitat dels arxius que s'adjunten, puguen bloquejar el servidor de l'empresa o limitar de qualsevol manera la seua rapidesa o eficiència.  
2.4. Condicions generals d'utilització.   
2.4.1. Com a criteri general, i en la mesura que el correu electrònic manifesta tindre el seu origen en Editora de Medios de Valencia, Alicante y Castellón, SA, s'haurà d'evitar-hi qualsevol contingut contrari als principis ètics comunament acceptats per la societat, oposat a l'ordre públic o que vulnere els drets fonamentals de la persona. En tot cas, l'empresa, utilitzant a este efecte els mecanismes del sistema que resulten necessaris, podrà incorporar automàticament a qualsevol correu la indicació que no es fa responsable dels seus continguts, que resulten exclusivament imputables al remitent.  
2.4.2. Quan el correu s'utilitze amb una finalitat laboral, tal com la sol·licitud de permisos, denúncia de terminis, interposició de reclamacions, així com les contestacions que la direcció de l'empresa envie per estos motius, estes comunicacions valdran i seran eficaces des de la data del seu enviament.  
2.4.3. S'evitaran escrupolosament els continguts de caràcter violent, racista, sexista, pornogràfic i, en els massius, d'índole merament humorística, tenint en compte la possibilitat que qualsevol ciutadà té al seu abast comptar amb la seua pròpia adreça de correu electrònic en mitjans aliens a l'empresa.  
2.4.4. Queda en tot cas rigorosament prohibida la utilització del correu electrònic corresponent al lloc de treball per a l'exercici de qualsevol activitat professional, per compte propi o aliena, diferent de la funció que s'exercix en Editora de Medios de Valencia, Alicante y Castellón, SA. A estos efectes es consideraran inclosos en la prohibició els avisos, creuaments de correspondència i semblants que, fins i tot sense contingut directament professional, col·laboren al manteniment d'eixa activitat professional aliena.  
2.4.5. Es considerarà així mateix particularment reprotxable la utilització del correu electrònic per a l'enviament a companys, subordinats, clients, proveïdors o persones vinculades a l'empresa per qualsevol altre motiu, de comunicats que puguen implicar o constituir, per si mateixos o acumulats a altres semblants, assetjament sexual o moral.  
2.4.6. Es procurarà pels usuaris evitar l'emmagatzemament excessiu de correus, en particular el d'aquells que porten adjunts documents extensos.  
2.4.7. Amb la finalitat d'evitar sobrecàrregues al sistema informàtic encarregat del servici de correu electrònic, l'empresa es reserva el dret d'establir quotes d'espai disponible per a cada compte de correu, podent restringir-se de forma automàtica l'enviament i/o recepció de missatges si el límit establit se supera.   
2.5. Control empresarial  
2.5.1. Es reconeix la llibertat de l'empresa per a establir els mecanismes necessaris perquè el sistema informàtic puga detectar el nombre de correus i les adreces a què s'han remés des de cada usuari amb l'excepció establida en el número 2.9.2. El contingut no podrà ser revisat més que en els casos i amb els requisits que s'especifiquen en l'apartat següent.  
2.5.2. L'empresa podrà dur a terme revisions de correu únicament per les causes següents:  
a) Quan hi haja indicis raonables que puguen estar cometent-se delictes o faltes per mitjà de la utilització del correu electrònic.  
b) Quan hi haja indicis raonables d'abusos manifestos o utilització indeguda dels correus, l'adreça o qualsevol altra referència, tant en la condició de remitent com de destinatari per part de l'usuari.  
c) Quan puga raonablement presumir-se l'existència d'assetjament o un altre tipus de perjudicis causats per mitjà del correu electrònic a companys, subordinats, clients, proveïdors, assessors o persones estretament vinculades a l'empresa per qualsevol altre títol.  
2.5.3. Les revisions de correu electrònic hauran de dur-se a terme en presència d'un representant dels treballadors, i les dites actuacions es faran amb la deguda discreció. S'alçarà una acta de la revisió.  
2.5.4. L'empresa podrà precintar l'ordinador de l'usuari de què es tracte, per a portar posteriorment a terme el registre en les condicions assenyalades en l'apartat anterior. Del precinte s'alçarà també acta, que firmaran dos testimonis, i es notificarà prèviament al delegat de personal.  
2.6. Utilització d'adreces de correu alienes a la de l'usuari  
2.6.1. Llevat de les excepcions previstes en el número següent, queda prohibida la utilització del correu electrònic d'un altre usuari, a fi d'evitar, per la consegüent confusió, qualsevol tipus de perjudici a ambdós o a l'empresa.  
2.6.2. Per a la utilització d'un correu electrònic alié haurà d'haver el consentiment de l'usuari de forma expressa, i amb notificació prèvia a la Direcció de Recursos Humans, indicant la causa d'esta utilització.  
2.7. Virus  
2.7.1. Davant de qualsevol situació dubtosa o de risc sobre la possible introducció de virus, els usuaris hauran de dirigir-se als responsables de sistemes i seguir les instruccions que estos els faciliten.  
2.8. Extinció del contracte  
2.8.1. En cessar en l'empresa per extinció del contracte de treball, es presumirà, excepte expressa indicació justificada en contra, el caràcter professional del correu electrònic que es puga rebre en la terminal de l'empleat que cessa, o que hi estiga emmagatzemat, i l'empresa quedarà en llibertat per a revisar-lo o eliminar-lo.  
2.8.2. Els rebuts de liquidació incorporaran una previsió sobre això, autoritzant l'empresa. En cas d'existir circumstàncies excepcionals que justifiquen el contrari, es faran les especificacions oportunes, a este efecte no serà suficient la simple voluntat en contra de l'interessat.  
2.8.3. En cap cas es produirà responsabilitat de l'empresa ni cap obligació de comunicar els continguts dels correus que puguen rebre's amb posterioritat al cessament, llevat que expressament i justificadament hi haja advertència a este efecte de l'empleat, que haurà d'especificar els correus sobre els quals pot ser necessari actuar de forma excepcional.  
2.9. Delegat de personal  
2.9.1. L'empresa proveirà el delegat de personal de la seua pròpia adreça de correu electrònic i de la terminal corresponent, per a la seua utilització exclusiva, que podrà ser duta a terme per qualsevol dels seus membres, encara que només per ells.  
2.9.2. Com a criteri general els correus electrònics emesos des de la terminal del delegat de personal es consideraren confidencials i l'empresa no podrà revisar-los, levat de causes excepcionals que ho justifiquen i que hauran de ser en tot cas notificades prèviament al Comité, que òbviament assistiria a eixa revisió.  
2.9.3. El delegat de personal procurarà evitar l'enviament massiu de correus amb documents adjunts l'extensió dels quals siga superior a 500 K.   
2.9.4. En cap cas els correus electrònics creuats entre el delegat de personal i la direcció podran considerar-se constitutius d'acords laborals.  
2.9.5. En el cas que el delegat de personal, a través del correu electrònic, sol·licite qualsevol tipus d'autorització a la direcció, com realitzacions d'assemblees, absències per funcions representatives o qualsevol altra dins de l'àmbit de les seues competències, mai podrà entendre's concedida l'autorització per silenci, al contrari, es requerirà contestació afirmativa expressa.  
3. Xarxes  
3.1. L'accés a Internet i al navegador existent en les terminals informàtiques de cada lloc de treball de l'empresa es configura com una ferramenta de treball facilitada per l'empresa per a un millor exercici de les funcions laborals encomanades, per la qual cosa este ús es presumix de caràcter laboral o professional, i haurà de ser adequat al desenvolupament de les dites funcions.  
3.2. Els empleats podran fer ús per a fins personals de l'accés i navegador d'Internet facilitats per l'empresa, si bé el seu ús efectiu haurà de ser moderat i responsable, no perjudicant en cap cas l'exercici professional. No obstant això, l'empresa recomana que l'accés i navegació a Internet amb fins personals es produïsca fora de les hores de treball, per exemple en l'hora del menjar o a la finalització de la jornada laboral.  
3.3. Queda estrictament prohibit l'accés a debats en temps real (xats, telnet, missatgeria electrònica, tipus MSN i semblants), dins i fora de la jornada de treball. En els supòsits que siga necessari per raons de treball accedir a debats en temps real, se sol·licitarà de l'immediat superior l'autorització necessària per a això.  
3.4. Qualsevol fitxer introduït en el terminal de l'usuari des d'Internet haurà de complir els requisits i les normes establits, i en particular els referits a la propietat intel·lectual i industrial i al control de virus. Especialment es prohibix la descàrrega de fitxers amb continguts de jocs, música, imatges o qualsevol material que no siga de treball.  
3.5. Es prohibix la descàrrega a través d'Internet de programari d'origen desconegut o propietat de l'usuari en els sistemes informàtics de l'empresa, llevat que hi haja autorització prèvia d'algun membre del departament de sistemes.  
3.6. La descàrrega de programari sense les llicències oportunes per part del treballador està totalment prohibida, per la responsabilitat que podria derivar a l'empresa esta descàrrega.   
3.7. En cas d'incompliment de les normes anteriors, l'usuari acceptarà alliberar Editora de Medios de Valencia, Alicante y Castellón, SA, de qualsevol responsabilitat en cas de reclamació, litigi, pèrdua, danys o despeses relacionats amb la utilització de qualsevol còpia no autoritzada.   
3.8. No es permetrà en cap cas l'accés a pàgines amb continguts de caràcter violent, sexista, racista, pornogràfic o obscè, així com la utilització de la xarxa per a jocs d'atzar, sortejos o subhastes, i, en general, totes les que puguen perjudicar el bon nom de l'empresa o suposar-li càrregues econòmiques de qualsevol tipus, llevat d'autorització expressa.  
3.9. No es permetrà la descàrrega d'arxius d'Internet que per la seua extensió o capacitat puguen bloquejar el servidor de l'empresa o limitar d'alguna manera la seua rapidesa o eficiència, ni de programes que alteren la configuració inicial instal·lada en els ordinadors personals dels llocs de treball, llevat d'autorització del departament tècnic responsable.   
3.10. Llevat de les excepcions previstes en el número següent, queda prohibida la utilització del terminal informàtic d'un altre usuari per a l'accés a Internet, a fi d'evitar, per la confusió consegüent, qualsevol tipus de perjudici a ambdós o a l'empresa.  
Per a accedir a Internet des del terminal informàtic assignat a un altre treballador de l'empresa haurà d'haver el consentiment de l'usuari de forma expressa, i amb notificació prèvia a la Direcció de Recursos Humans, indicant la causa d'esta utilització.  
4. Bases de dades  
4.1. Bases de dades relatives als treballadors.  
4.1.1. Es garantix als empleats d'Editora de Medios de Valencia, Alicante y Castellón, SA, que les seues dades personals que es troben en poder de l'empresa derivades de processos de selecció de personal, contractació, vida laboral i la resta d'activitats relacionades amb l'empresa, seran custodiades per l'empresa conforme a les previsions de la Llei Orgànica núm. 15/1999, de 13 de desembre, de Protecció de Dades de Caràcter Personal, actualment vigent, o de la normativa que en el futur la puga substituir, i únicament podran ser utilitzades er les esmentades empreses per als fins propis de l'àmbit laboral.  
4.1.2. A estos efectes, l'empresa mantindrà informats als treballadors, en tot moment, del departament competent i de la persona responsable del fitxer que continga les seus dades i del seu tractament en l'empresa.  
4.2. Altres bases de dades.  
4.2.1. Els empleats estan obligats a tractar les bases de dades i la informació continguda en arxius, carpetes o disc dur dels ordinadors de l'empresa relatives a clients, proveïdors, expedients, assessors, professionals relacionats amb l'empresa i, en general, totes les que es manegen amb ocasió de la relació laboral, amb la confidencialitat deguda, i es prohibix totalment el tràfic, la transmissió, la manipulació, l'extracció o la competència deslleial, entre altres conductes que puguen perjudicar Editora de Medios de Valencia, Alicante y Castellón, SA, per part dels empleats.   
4.2.2. L'obligació de confidencialitat serà especialment rigorosa respecte a dades sobre salut, riscos, qüestions familiars i personals i d'índole privada, així com les dades econòmiques i de les altres matèries que puguen interessar a la competència.   
5. Propietat intel·lectual  
5.1. La titularitat dels drets d'explotació sobre un programa d'ordinador o base de dades creades per un treballador assalariat seguint les instruccions del seu empresari o en l'exercici de les funcions que li han sigut confiades correspondran exclusivament a l'empresari, llevat de pacte en contra, de conformitat amb l'article 97.4 i els connexos amb este del Reial Decret Legislatiu 1/1996, de 12 d'abril, que aprova el text refós de la Llei de Propietat Intel·lectual.   
5.2. Igualment, també correspondran a l'empresari els drets d'explotació de la transformació del programa o reordenació de la base de dades.  
6. Control empresarial  
6.1. Amb caràcter general, és facultat de l'empresa inherent al seu poder de direcció utilitzar totes les mesures que considere adequades per a garantir tant l'adequada conservació del material informàtic posat a disposició dels empleats com la seua utilització de conformitat amb la bona fe, l'absència d'abús o perjudici a l'empresa, els seus empleats o tercers, i els criteris expressats en este protocol.  
6.2. L'empresa, específicament, prèvia informació als empleats, controlarà l'ús que el treballador realitza de l'accés a Internet. Este control, que podrà comprendre tant el temps com les pàgines d'accés, es podrà realitzar per mitjà de la instal·lació de sistemes en el servidor central de l'empresa o en els ordinadors de cada un dels treballadors, sense que això supose cap vulneració del dret a la intimitat, atés el caràcter de ferramenta de treball que té l'accés a Internet.   
6.3. Respecte al correu electrònic caldrà ajustar-se al que disposa el 2.5.  
7. Extinció del contracte  
7.1. En el moment de l'extinció del contracte, el treballador estarà obligat a tornar en degudes condicions tot el material informàtic proporcionat per l'empresa amb tota la informació professional emmagatzemada, així com facilitar les claus d'accés al seu ordinador, programes, bases de dades, arxius protegits, Intranet, Internet i correu electrònic.  
7.2. Qualsevol empleat respondrà dels danys causats en el sistema o material informàtic, fins a la data d'extinció del seu contracte. L'empresa podrà disposar de l'equip informàtic de l'empleat el mateix dia de la finalització de la seua relació laboral.  
7.3. En el moment de finalització de la relació laboral amb l'empresa, el deure de confidencialitat romandrà vigent, es prohibix expressament que l'empleat s'apropie de cap dada, llistat, ni contingut de les bases de dades, arxius, carpetes o disc dur als quals haja tingut accés per raó de la seua vinculació laboral amb l'empresa, excepte els arxius que incloguen articles del mateix empleat i els fitxers relatius a la seua agenda i contactes personals.  
8. Faltes i sancions  
8.1. L'incompliment de les obligacions previstes en el present protocol es considerarà falta lleu, greu o molt greu, en funció dels criteris que a este efecte es consignen en el capítol sobre règim disciplinari del conveni col·lectiu d'aplicació a l'empresa.  
De la mateixa manera, les sancions a imposar seguiran els criteris establits en el conveni col·lectiu d'aplicació. Si no hi ha esta previsió convencional, es tindran en compte les disposicions legals d'aplicació, amb observança del principi de proporcionalitat i dels termes del present protocol, que tindrà, a efectes disciplinaris, el caràcter de norma específica de l'entitat.  
En particular, per a la graduació de les sancions es tindrà en compte:  
A. El perjudici que s'haja pogut causar a l'empresa, companys o persones vinculades a l'empresa per un altre títol.  
B. La vulneració de drets fonamentals que haja pogut concórrer.  
C. La pertorbació del sistema informàtic que s'haja causat.  
D. Les conseqüències sobre l'exercici de les funcions laborals que la conducta de què es tracte implique, junt amb la intencionalitat i la reiteració.   
8.2. Amb caràcter general, es considerarà falta l'ús indegut o abusiu dels materials informàtics proporcionats per l'empresa, i, genèricament, qualsevol comportament que amb ocasió de la utilització d'estos materials informàtics constituïsca una transgressió de la bona fe contractual o abús de confiança en l'exercici del treball.  
9. Sistema normatiu  
Per a tot el que no estiga previst en el present protocol, s'aplicaran subsidiàriament les previsions de l'ordenament laboral, civil i específicament de l'informàtic.